ग्वालियर में सड़क पर भीख मांगते मिले पुलिस इंस्पेक्टर की कहानी से आप बहुत कुछ सीख सकते है – रणघोष\nग्वालियर में सड़क पर भीख मांगते मिले पुलिस इंस्पेक्टर की कहानी से आप बहुत कुछ सीख सकते है\nमध्य प्रदेश के ग्वालियर के स्वर्ग सदन आश्रम में आजकल मनीष मिश्रा नाम के एक शख्स से मिलने पुलिस के अधिकारियों का आना जाना लगा है.\nमनीष मिश्रा अपनी ज़िंदगी सड़कों पर बरसों से गुज़ार रहे थे लेकिन कुछ दिनों पहले वो इस आश्रम में आए हैं. मनीष मिश्रा से मिलने वाले पुलिस अधिकारी वो लोग हैं जो किसी समय में उनके बैचमेट हुआ करते थे.\nस्वर्ग सदन आश्रम के संचालक पवन सूर्यवंशी ने बताया, “मनीष मिश्रा काफी अच्छे से रह रहे हैं. आश्रम के अंदर उनकी अच्छी देखभाल की जा रही है. और वो काफी अच्छा महसूस कर रहे हैं.”\n“मनीष मिश्रा से मिलने लगातार उनके बैचमेट आ रहे हैं और उनसे उनके साथ गुज़ारे पुराने किस्सों को याद कर रहे हैं. अभी कोशिश की जा रही है कि उन्हें कम से कम4से5महीने यहां रखा जाए ताकि वो पूरी तरह से सही हो जाएं.”\nमनीष मिश्रा की कहानी जानने के लिए हमें थोड़ा पीछे जाना होगा. बात 10 नवंबर की है जब ग्वालियर में उपचुनाव की मतगणना हो रही थी. उस दौरान रात के लगभग 1.30 बजे पुलिस विभाग के दो डीएसपी सुरक्षा व्यवस्था में लगे हुए थे. इसी दौरान उन्होंने एक भिखारी को ठंड में ठिठुरते हुए देखा.\nउसकी हालत को देखते हुए उन दो अधिकारियों में से एक ने अपने जूते तो दूसरे अधिकारी ने अपना जैकेट उस भिखारी को दे दिया. इसके बाद दोनों अधिकारी वहां से जाने लगे तो उन दोनों को उस भिखारी ने उनके नाम से पुकारा.\nयह सुन कर दोनों को थोड़ी हैरानी हुई तो वो पलट कर उसके पास गए. और उन्होंने जब उससे बात की तो उन्हें पता चला कि वह भिखारी उनके बैच का सब इंस्पेक्टर मनीष मिश्रा है. जानकारी के मुताबिक़ मनीष पिछले 10 सालों से इसी तरह से सड़कों पर गुज़र बरस करके अपनी ज़िंदगी ग़ुज़र रहे थे.\nग्वालियर की झांसी रोड इलाके में सालों से सड़कों पर लावारिस घूम रहे मनीष मिश्रा मध्य प्रदेश पुलिस के सन 1999 बैच के अधिकारी थे. उनके बारे में बताया गया कि वह अचूक निशानेबाज भी थे. शहर में मतगणना की रात सुरक्षा व्यवस्था का जिम्मादारी डीएसपी रत्नेश सिंह तोमर और विजय भदौरिया को दी गई थी.\nमतगणना ख़त्म होने के बाद दोनों विजयी जुलूस के रूट पर तैनात थे. इस दौरान फुटपाथ पर ठंड से ठिठुर रहे मनीष मिश्रा से उनका सामना हो गया.\nउसे संदिग्ध हालत में देखकर अफसरों ने गाड़ी रोकी और उससे बात की. उसकी हालत देख डीएसपी रत्नेश सिंह तोमर ने उन्हें अपने जूते और विजय भदौरिया ने अपनी जैकेट दी. उसके बाद उनका नाम पुकारने की वजह से उन्हें पता चला कि वो उनका पुराना साथी था.\nरत्नेश सिंह तोमर ने बताया, “उनकी स्थिति इस तरह से उनके मानसिक रुप से बीमार होने की वजह से हुई. पहले वह परिवार के साथ रहते थे लेकिन उसके बाद वो परिवार से भी भग जाते थे तो उन्होंने उन्हें उनके हाल पर छोड़ दिया.”\nरत्नेश सिंह तोमर ने बताया कि जब उनकी मुलाक़ात उनसे हुई तो वो भी अचंभित हो गए कि कैसे उनका एक साथी उनसे सड़कों पर मिला.\nमनीष दोनों अफसरों के साथ 1999 में पुलिस सब इंस्पेक्टर में भर्ती हुए थे. दोनों अधिकारी उन्हें अपने साथ ले जाना चाहते थे लेकिन उन्होंने मना कर दिया.\nउसके बाद उन्होंने मनीष को समाज सेवी संस्था के ज़रिये आश्रम भिजवा दिया गया जहां उसकी अब उनकी देखरेख की जा रही है.\nमनीष मिश्रा के बारे में बताया जा रहा है कि वो इस हालत में मानसिक संतुलन खो देने की वजह से पहुंचे. मनीष मिश्रा शिवपुरी के रहने वाले हैं, वहां पर उनके माता पिता रहते हैं जो अब उम्रदराज़ हो चुके हैं. चचेरी बहन चीन में पदस्थ हैं.\nआश्रम संचालक पवन सूर्यवंशी ने बताया कि चीन में मौजूद उनकी बहन ने फोन लगाकर उनका हाल चाल जाना है. उन्होंने बताया, “उनकी बहन ने बोला है कि वो जल्द आएंगी और देखेंगी कि वो क्या मदद कर सकती हैं.”\nउनके शिवपुरी में रहने वाले परिवार से संपर्क करने की कोशिश की लेकिन अभी उनसे संपर्क नही हो पाया है. मनीष मिश्रा ने साल 2005 तक नौकरी की और उस दौरान वह दतिया जिले में पदस्थ रहे. इसके बाद उनका मानसिक संतुलन बिगड़ गया.\nशुरुआत में5साल तक घर पर रहे. उनके बारे में जानकारी मिली है कि इलाज के लिए जिन सेंटर और आश्रम में भर्ती कराया, वहां से भी भाग गए. परिवार को भी नहीं पता रहता था कि वो कहा रहते हैं. पत्नी से उनका तलाक हो चुका है.\nवहीं, मनीष मिश्रा के दूसरे बैचमेट जो उनसे मिलने आ रहे हैं, उन्होंने भी उनके लिए हर संभव मदद करने की बात कही है. पवन सूर्यवंशी ने बताया, “उनके साथी उनकी मदद के लिये तैयार हैं और वो चाहते हैं कि मनीष मिश्रा अब सामान्य जीवन व्यतीत करें. इसलिये वो न सिर्फ उनसे मिलने आ रहे हैं बल्कि उनकी मदद भी करना चाहते हैं.”\nग्वालियर के लोगों ने बताया कि मनीष मिश्रा सड़क पर भीख मांगकर अपना गुज़र बसर कर रहे थे. उन्हें ग्वालियर की सड़कों पर कई लोगों ने घूमते हुए देखा है.\nछोटा पॉकिट बड़ा धमाका : अहमदाबाद के6साल के इस बच्चे ने रचा इतिहास…..\nअहीरवाल राजनीति की बड़ी खबर : पिता- पुत्र में झगड़े के बाद बदल रही रामपुरा हाउस की कहानी


Film Wrap:सारा ने बताया Video का सच, होटल ने भारतीय शेफ को निकाला - bollywood news top5sara khan video indian chef dubai priyanka nick date tmov - AajTak\nFilm Wrap:सारा ने बताया Video का सच, होटल ने भारतीय शेफ को निकाला\nसारा खान ने गलती से पोस्ट हुए बहन के बाथटब वीडियो पर सफाई दी है, वहीं दूसरी ओर क्वांटिको मामले में प्रियंका पर निशाना साधने वाले शेफ को दुबई के एक होटल ने टर्मिनेट कर दिया है. जानिए द‍िनभर की ऐसी ही बड़ी खबरें.\naajtak.in [Edited By: महेन्द्र गुप्ता]नई दिल्ली, 13 June 2018\nसारा खान अपनी बहन के साथ\nसारा खान ने गलती से पोस्ट हुए बहन के बाथटब वीडियो पर सफाई दी है, वहीं दूसरी ओर क्वांटिको मामले में प्रियंका पर निशाना साधने वाले शेफ को दुबई के एक होटल ने टर्मिनेट कर दिया है.\nदुबई के होटल ने भारतीय शेफ को निकाला, इस्लाम विरोधी ट्वीट का आरोप\nदुबई के जेडब्‍ल्‍यू मेरियट मार्किस होटल में काम करने वाले सेलेब्रिटी शेफ अतुल कोचर को उनके एक ट्वीट के कारण नौकरी से निकाल दिया गया है.\nकोचर ने प्रियंका चोपड़ा के क्वांटिको में दिखाई गई भारतीयों की आतंकी छवि के खिलाफ ये रि-ट्वीट किया था. क्वांटिको के एक एपिसोड का हिन्दूओं द्वारा विरोध किए जाने के बाद प्रियंका ने ट्वीट कर माफी मांगी थी. इसके बाद कोचर ने रिट्वीट करते हुए लिखा, '' यह देखना बहुत दुखद है कि आपने उन हिन्दुओं की भावनाओं का सम्मान नहीं किया, जो पिछले 2000 साल से इस्लाम के आतंक का शिकार होते आ रहे हैं. आप पर शर्म है'.''\n16 करोड़ में दीपिका ने खरीदा था4बेडरूम वाला फ्लैट, बि‍ल्ड‍िंग में लगी आग\nमुंबई के वर्ली इलाके में स्थ‍ित 33 मंजिला बिल्डिंग में भीषण आग लग गई है. दीपिका पादुकोण इसी बिल्ड‍िंग में रहती हैं. हालांकि, जिस वक्त आग लगी 'पद्मावत' फेम एक्ट्रेस घर से बाहर थीं. आग बिल्डिंग की 32वीं मंजिल पर लगी है. किसी के हताहत या जख्मी होने की खबरें नहीं मिली है. फिलहाल फायर ब्रिगेड की 8 गाड़ियां मौके पर मौजूद हैं.\nअरमान कोहली की लिव-इन पार्टनर नीरू रंधावा ने पुलिस में अरमान के खि‍लाफ शिकायत की थी. इसमें उन्होंने अरमान पर उन्हें बुरी तरह पीटने का आरोप लगाया था. इस शिकायत के बाद अरमान फरार हो गए, लेकिन उन्हें मंगलवार को गिरफ्तार कर लिया गया.\nनाटकीय ढंग से चले इस घटनाक्रम में अरमान की गिरफ्तारी के 20 घंटे के अंदर ही नीरू ने अपनी शिकायत वापस ले ली. अरमान की वकील लक्ष्मी रमन ने मजिस्ट्रेट प्रगति येरलेकर को बताया कि अरमान और नीरू के बीच कोर्ट के बाहर केस सेटल कर लिया गया है.\nहनीमून तस्वीरें पोस्ट करने पर ट्रोल हुईं सौंदर्या रजनीकांत\nGully Boy Box Office:3दिन में 50 का करोड़ का आंकड़ा छुएगी फिल्म\nमनसे ने कहा- पाक आर्ट‍िस्ट के साथ किया काम तो लेंगे एक्शन


मित्र का पर्यायवाची शब्द Mitra Ka Paryayvachi Shabd - AnkitBadigar.Com\nमित्र का पर्यायवाची शब्द क्या है? Mitra Ka Paryayvachi Shabd\n“मित्र ” शब्द का पर्यायवाची शब्द विभिन्न प्रतियोगिता परीक्षाओं में पूछा जा चूका है. तो आज इस पोस्ट मित्र के सभी पर्यायवाची शब्दों (Mitra Ka Paryayvachi Shabd Kya Hota Hai.) हिन्दी और English दोनों भाषाओं में जानेगे.\nमित्र का पर्यायवाची शब्द सखा, सहचर, दोस्त, भीत, सुह्रद\nMitra Ka Paryayvachi Shabd Sakha, Sahchar, Dost, Bheet, Suhrad\nMitra Ka Pryayvachi Shabd\nपर्याय का अर्थ है समान और पर्यायवाची शब्द से आशय है समान अर्थवाला शब्द। किंतु सामान्यतः कोई भी भाषा एक ही अर्थ के लिए एक से अधिक शब्दों को वहन नहीं करती। हर शब्द का न केवल अपना अलग अर्थ होता है बल्कि प्रत्येक शब्द का नवीन प्रयोग भी एक नए अर्थ को जन्म दे देता है। इसलिए एक ही अर्थ के लिए अनेक शब्दों का होना तो दूर उल्टे एक ही शब्द अनेक अर्थों का मित्रक हो जाता है। किंतु अर्थ की लगभग समानता रखनेवाले शब्दों को एक समूह विशेष में डाल दिया जाता है और उन्हें पर्यायवाची या समानार्थक शब्द कह दिया जाता है।\nपंकज और इंदीवर पर्यायवाची शब्द हैं किंतु दोनों के प्रयोग अलग-अलग संदर्भो में होते हैं; जैसे-वह इस गंदी राजनीति में भी पंकज (मित्र से उत्पन्न होनेवाला) की तरह अलग (ईमानदार) है। कृष्ण का शरीर इंदीवर (नीले रंग का अंतरंग) की तरह खिल रहा है।\nहमे उम्मीद है कि हमारे द्वारा दी गई मित्र के पर्यायवाची शब्द की जानकारी आपको पसंद आई होगी और आपके लिए महत्वपूर्ण साबित होंगी. आप हमारी वेबसाइट पर हिन्दी व्याकरण से सम्बन्धित सभी जानकारी निशुल्क देख सकते है.\nकुछ लोग मित्र के पर्यायवाची शब्द Mitra Ka Paryayvachi Shabd को इस प्रकार से भी सर्च करते है;-\nMitra Ka Paryayvachi Shabd kya hai, Mitra Ka Paryayvachi Shabd btaye , Samanarthak wMitrad of मित्र , मित्र Synonyms in Hindi language. Get here Samanarthak Shabd of मित्र Hindi, Synonyms of मित्र , Synonyms मित्र , Know synonyms मित्र , मित्र Prayayvachi , Prayayvachi shabd of मित्र , Prayayvachak Shabd of मित्र in Hindi , What are the Synonyms of मित्र , Paryay of Mitra , Mitra Ka Paryay. Paryayachi of Mitra , Mitra ka Paryavachak, Prayayvachi of Mitra , Mitra ka Paryayvachi Kiya Hai , Mitra paryayvachi Shabd in hindi , Mitra ka paryayvachi,\nCategories Hindi Vyakaran, Paryayvachi Shabd Tags Mitra Ka Paryayvachi Shabd Post navigation


कैसा बीता साल 2019? स्मृति ईरानी ने Minions वाला मीम शेयर कर बताया - Smriti irani memes happy new year instagram minions - AajTak\nकैसा बीता साल 2019? स्मृति ईरानी ने Minions वाला मीम शेयर कर बताया\nकेंद्रीय मंत्री और भारतीय जनता पार्टी की नेता स्मृति ईरानी ने अपने इंस्टाग्राम अकाउंट पर एक मीम साझा किया है, जिसमें उन्होंने अपने पूरे साल को बयां किया है.\nनई दिल्ली, 31 दिसंबर 2019, अपडेटेड 11:08 IST\nकेंद्रीय मंत्री स्मृति ईरानी ने शेयर किया मीम\nसाल 2019 की कहानी को किया बयां\nफिल्म Despicable Me का सीन किया शेयर\nआज 2019 का आखिरी दिन है, आपका ये साल कैसा बीता? अगर आपको अपने साल के बारे में बताना चाहेंगे तो कैसे बताएंगे? केंद्रीय मंत्री और भारतीय जनता पार्टी की नेता स्मृति ईरानी ने अपने इंस्टाग्राम अकाउंट पर एक मीम साझा किया है, जिसमें उन्होंने अपने पूरे साल को बयां किया है. खास बात ये है कि इस मीम के जरिए उन्होंने अपने पूरे परिवार का हाल बता दिया.\nसोमवार शाम को स्मृति ईरानी ने अपने इंस्टाग्राम अकाउंट पर एक वीडियो डाला, जिसका कैप्शन उन्होंने लिखा कि मेरे लिए पूरा साल कुछ इस तरह रहा.\nदरअसल, स्मृति ने जो वीडियो साझा किया है वह एक एनिमेशन फिल्म का सीन है. फिल्म में मिनियंस पर बनी फिल्म Despicable Me के एक सीन में खुद के परिवार को दर्शाया है. इस बीच हर कैरेक्टर पर स्मृति के परिवार का नाम दिया हुआ है जो पूरे हालात बयां कर रहा है.\nवीडियो शुरू होते ही कैप्शन है ‘जब ईरानी समस्या को खत्म करने के लिए जाते हैं’. वीडियो की शुरुआत एक फायर अलार्म से बोती है, जिसमें दो छोटे मिनियन शामिल हैं. एक है स्मृति के बेटे ज़ौहर और दूसरी बेटी. इस बीच स्मृति की एंट्री सायरन बजाते हुए होती है. इस मीम में स्मृति ने अपने पति जुबिन ईरानी को गुस्सैल कैरेक्टर वाला किरदार दिया है.\nकेंद्रीय मंत्री का ये पोस्ट इंस्टाग्राम पर वायरल हो रहा है. इससे पहले भी वह कई बार अपने अकाउंट पर मीम साझा कर चुकी हैं और ट्रोल्स को भी जवाब दे चुकी हैं.\nबता दें कि राजनीतिक हिसाब से स्मृति ईरानी के लिए ये साल काफी बढ़िया रहा है, क्योंकि लोकसभा चुनाव में उन्होंने इस बार अमेठी से राहुल गांधी को मात दी और सांसद बनीं. इससे पहले 2014 में उन्हें अमेठी में हार का सामना करने को मिला था.


बच्चों की परवरिश उत्तम बागवानी है! | Akhand Gyan | Eternal Wisdom\nप्रिय माताओं-पिताओं! आज आप बहुत चिंतित हैं। किसलिए? यही सोचकर कि हम अपने बच्चों को-\nकितना बैंक बैलेंस दे पाएँगे?\nकैसे रिश्ते दे सकेंगे?\nकैसा भविष्य उनके लिए निर्धारित करेंगे?\nकैसा समाज उन्हें देंगे?\nकैसा वातावरण, कैसी प्रकृति उनके लिए छोड़ेंगे?\nकितनी सारी चिंताएं हैं न हमें?\nपर क्या कभी यह चिंता भी की है कि हम अपने बच्चों के रूप में-\nभविष्य को क्या सौंपेंगे?\nभावी समाज को कैसे नागरिक देंगे?\nप्रकृति को उसके रक्षक देंगे या भक्षक देंगे?\nराष्ट्र को कैसे वासी देंगे?\nमानव-संस्कृति को क्या धरोहर देंगे?\nदरअसल, परवरिश का दायित्व अपने बच्चों के लिए सिर्फ 'अधिकार' जुटाना नहीं है। बच्चों को उनके 'कर्त्तव्य' सिखाना भी इसका अंग है। बच्चों के लिए श्रेष्ठ वातावरण बनाना ही नहीं; वातावरण को श्रेष्ठ बच्चे सौंपना भी ज़रूरी है। अपनी संतान को एक वृक्ष की तरह पालें, उसे सभी प्राकृतिक अनुदान उपलब्ध कराएँ। ताकि वह भविष्य में प्रकृति को फूल-फूल-बीज और सुगंध लौटा सके। यह बागवानी किस प्रकार होनी चाहिए? प्रस्तुत है, परवरिश के कुछ पक्ष…\nबच्चे 'श्रवण' से ज़्यादा 'अनुसरण' करते हैं\nआज अक्सर माता-पिता शिकायत करते हैं कि उनके बच्चों में शिष्टाचार, विनम्रता आदि के गुण नहीं हैं। साधारण शब्दों में कहें, तो उन्हें बात करने की तमीज नहीं है। … ऐसी स्थिति में आप ज़रा दृष्टि घुमाकर अपने पति/पत्नी की ओर देखिए। देखिये कि कहीं आप दोनों में से किसी का व्यवहार या बोलने का तरीका भी वैसा ही तो नहीं? क्योंकि बच्चे माता-पिता के ब्लू-प्रिंट होते हैं। … वे जैसे माता-पिता में देखते हैं, वैसे ही स्वंय के व्यक्तित्व में छाप लेते हैं। …\nऐसा माना जाता है कि जिन बच्चों को अधिक लाड़-प्यार से पाला जाता है, वे घर में तो शेर होते हैं; परन्तु बाहर भीगी-बिल्ली जैसे व्यक्तित्व के बन जाते हैं। …\n… इसलिए यदि आप अपने बच्चों को अत्यधिक लाड़-प्यार से पालते हैं, तो आप उनका जीवन खतरे में डाल रहे हैं। … तो ऐसे में बच्चों के पालन-पोषण में संतुलन कैसे अपनाएँ? यह सब जानने के लिए पढ़िए पूर्णतः लेख जून माह की हिन्दी अखण्ड ज्ञान मासिक पत्रिका में!


क्या हॉलिडे होम पारंपरिक किराये के लिए एक बेहतर विकल्प हैं? – full information\nएम्बर, लाल और हरे रंग की सीमा प्रतिबंधों की दुनिया में, महामारी ने ठहरने की संपत्तियों की मांग में तेज वृद्धि की है। ब्रितानियों को घर पर स्वर्ग मिल रहा है जिस तरह से लोग रयानएयर और ईज़ीजेट के अस्तित्व में आने से पहले करते थे।\nकिरायेदार शुल्क अधिनियम जैसे कई नियामक परिवर्तनों ने जमींदारों को अपने संपत्ति पोर्टफोलियो को विभाजित करने पर विचार करने के लिए प्रेरित किया है। अन्य लोग एक अलग संपत्ति आधारित पैसा बनाने की रणनीति – हॉलिडे होम, या अल्पकालिक किराये की ओर बढ़ रहे हैं।\nहॉलिडे इज़ द टाइम टू स्पलैश आउट\nAir BnB जैसी लिस्टिंग साइट्स ने जमींदारों के लिए हॉलिडे मेकर्स को आकर्षित करना कहीं अधिक आसान बना दिया है। हालांकि अन्य कारक हॉलिडे लेट्स में दिलचस्पी बढ़ा रहे हैं। जैसे-जैसे लंबी अवधि के रेंटल से रेंटल यील्ड कम आकर्षक होती जा रही है लेटिंग एजेंट प्रोफेशनल बॉडी की एक रिपोर्ट में पाया गया कि ब्रिटेन में 500,000 संपत्तियों को लॉन्ग टर्म से शॉर्ट टर्म लेट में बदल दिया गया है।\nसाइक्स हॉलिडे कॉटेज के मुख्य परिचालन अधिकारी बेव डंबलटन बताते हैं, “जिन लोगों के पास निवेश करने के लिए दूसरा घर या पैसा है, वे छुट्टियों को एक आकर्षक संपत्ति निवेश के रूप में देखते हुए तेजी से देख रहे हैं।” 21,000 पाउंड का।\nएक छुट्टी की लागत लगभग दो बार जितना एक आवासीय एक समान अवधि के लिए करता है। हालांकि, अधिकांश आंकड़े बताते हैं कि लागत के बाद, एक छुट्टी का किराया एक आवासीय के लिए समान स्तर का लाभ देता है।\nकर नीतियां वह सूरज हैं जो मकान मालिक के बगीचे को बढ़ने देती हैं\nकई कारण हैं कि एक मकान मालिक सुबह बिस्तर के दाईं या गलत तरफ उठ सकता है। सबसे बड़ा टैक्स है।\nखरीद-फरोख्त पर सख्त कर नियम, जो 2017 से उत्पन्न हुए हैं, ने विशेष रूप से निजी जमींदारों के लिए लाभ कमाना मुश्किल बना दिया है। प्रतिकूल कर नीतियों के साथ, मार्जिन कम हो जाता है और निवेश को सफलतापूर्वक और अधिक चुनौतीपूर्ण बना देता है।\nजमींदारों ने अपने कर बिल की गणना करने से पहले अपने कारोबार से बंधक ब्याज लागत लेने की क्षमता धीरे-धीरे खो दी है। अप्रैल 2020 से, संपत्ति के मालिक अपनी संपत्ति की कमाई से कोई भी वित्तीय लागत नहीं ले पाए हैं, केवल मूल दर कर राहत प्राप्त कर रहे हैं।\nस्टांप शुल्क अधिभार अभी भी छुट्टी या दूसरे घरों पर लागू होते हैं। हालाँकि, हॉलिडे लेट्स के रूप में उपयोग की जाने वाली संपत्तियाँ हैं अभी भी कर की गणना करने से पहले अपने सभी बंधक ब्याज और अन्य लागतों को अपने समग्र कारोबार से घटा सकते हैं।\nबेदखली के बिना, जमींदार दुःस्वप्न किरायेदारों के हितैषी बन रहे हैं\nकुछ और जिसने जमींदारों को दिशा बदलने के लिए मजबूर किया है, वह है धारा 21 बेदखली (जिसे ‘नो फॉल्ट’ बेदखली भी कहा जाता है) को खत्म करने की सरकार की योजना है। इसका मतलब है कि जल्द ही जमींदारों के पास बिना किसी अच्छे कारण के किरायेदारों को बेदखल करने का कोई रास्ता नहीं होगा। यह किराएदारों और किरायेदारों के लिए अच्छी खबर है, लेकिन उन जमींदारों के लिए बुरी खबर है जो अपने निवेश के साथ लचीला होना चाहते हैं।\nइसके शीर्ष पर, महामारी के निष्कासन प्रतिबंध या अधिस्थगन ने कई जमींदारों को इस डर से छोड़ दिया है कि उन्हें लंबे समय तक भुगतान न करने वाले दुःस्वप्न किरायेदारों के साथ छोड़ दिया जाएगा।\nयह छोटे समय के जमींदारों के लिए डरावना है जो सुरक्षित दीर्घकालिक निवेश की तलाश में हैं।\nस्वाभाविक रूप से, यह समस्या लंबी अवधि के लिए गंभीर है। एक दुःस्वप्न किरायेदार का दंश कम हो जाता है जब किरायेदार केवल पूर्व निर्धारित2सप्ताह की छुट्टी के लिए संपत्ति में होता है।\nएक अनुबंध के तहत पूर्णकालिक रहने वाले दुःस्वप्न किरायेदार एक पूरी तरह से अलग कहानी है। जोखिम काफी अधिक है। पहले की तुलना में कम पैदावार के साथ, यह लंबी अवधि के किराये को कम आकर्षक और अधिक परेशान करने वाला बना देता है।\nएक धारा 8 नोटिस (जिसे छोड़ने के नोटिस के रूप में भी जाना जाता है) अभी भी मान्य है, हालांकि कई जमींदारों का मानना है कि प्रक्रिया अक्सर खराब किरायेदारों को कुशल तरीके से बेदखल करने की अनुमति नहीं देती है। धारा 8 के तहत, किरायेदार को सेवा दी जा सकती है यदि उन्होंने मकान मालिक के साथ अपने अनुबंध का उल्लंघन किया है, मकान मालिक को कब्जे के लिए आधार दिया है। बेदखली का सबसे आम कारण किराया बकाया (न्यूनतम2महीने) है, हालांकि ऐसे अन्य तरीके हैं जिनसे अनुबंध का उल्लंघन किया जा सकता है।\nयदि आप किराये की संपत्ति प्राप्त करने पर विचार कर रहे हैं तो आपको छोटे और दीर्घकालिक अनुबंधों के बीच पेशेवरों और विपक्षों को ध्यान से तौलना होगा। शॉर्ट टर्म लेट्स के लिए ऑक्यूपेंसी रेट एक बहुत ही महत्वपूर्ण विचार है। संपत्ति को किराए पर दिए जाने के समय का सटीक अनुमान लगाना और औसत मूल्य (अलग-अलग मौसमी मांग में) आपके प्रत्याशित निवेश रिटर्न को सुरक्षित करने के लिए महत्वपूर्ण होगा।\nक्या आपकी संपत्ति व्यस्त रहने के लिए पर्यटकों के आकर्षण के लिए पर्याप्त है? क्या इसमें छुट्टियों के लिए पूरे साल भर की अपील है? हालांकि आपका लक्षित बाजार विशेष रूप से छुट्टी पर किरायेदार नहीं हो सकता है। व्यस्त व्यावसायिक जिलों के पास की संपत्ति या जो अस्पतालों के करीब हैं, फ्रीलांस कर्मचारियों के उच्च कारोबार को पूरा कर सकते हैं और मजबूत अल्पकालिक किराये की मांग को भुना सकते हैं।\nशॉर्ट टर्म लेट्स को रेंटल मार्जिन की पेशकश करनी चाहिए जो आर्थिक रूप से कहीं अधिक आकर्षक लगते हैं – लोग अक्सर अपने आवासीय घर (लगभग दोगुना) में समान समय के लिए छुट्टी पर जाने के लिए कहीं अधिक होते हैं। हालांकि, लगातार पूछताछ का जवाब देने, समीक्षाओं की निगरानी के साथ-साथ रखरखाव और प्रबंधन शुल्क की लागत को कवर करने की परेशानी है जो बहुत अधिक है।\nऔर यह एक आकार-फिट-सभी विकल्प नहीं है। यदि आप एक संभावित छुट्टी के पास रहते हैं और नियमित रूप से सफाई और चादरें बदलने में कोई आपत्ति नहीं है, तो यह एक अनुकूल विकल्प हो सकता है। यदि आपके पास पहले से ही कई गुण हैं, तो शायद यह व्यावहारिक नहीं है। लेकिन अगर आपको क्लीनर और एक प्रबंधन कंपनी को काम पर रखना है, तो मार्जिन तेजी से कम होने लगता है।\nकिसी भी मामले में, छुट्टियों के पक्ष में टैक्स ब्रेक के साथ अभी, जमींदारों को रकम करनी चाहिए और इस तेजी से लोकप्रिय विकल्प को अच्छी तरह से तलाशना चाहिए।\nPrevious Previous post: IPL 2021: I Would Want To See Jasprit Bumrah Bowl One Over In The Powerplay – Dale Steyn\nNext Next post: बीमाकर्ता सावधान रहें: न्यूयॉर्क बनाम सुलिवन के कवच में एक झंझट


माल्या को जिसने भगाया, उसका नाम जल्द सामने होगा: सुब्रमण्यम स्वामी – BHEL Daily News\nHome / Featured / माल्या को जिसने भगाया, उसका नाम जल्द सामने होगा: सुब्रमण्यम स्वामी\nमाल्या को जिसने भगाया, उसका नाम जल्द सामने होगा: सुब्रमण्यम स्वामी\nSep 13, 2018\tFeatured, राजनीति\nभगोड़े कारोबारी विजय माल्या के मामले में कांग्रेस और भाजपा आमने-सामने है. बीजेपी के दिग्गज नेता सुब्रमण्यम स्वामी ने भी अपने बयान से माल्या विवाद को और हवा दी. उन्होंने सवाल उठाया कि भगोड़े कारोबारी के खिलाफ लुकआउट नोटिस के प्रावधानों को कैसे कमजोर किया गया जिससे अंतत: उसे देश से भागने की अनुमति मिल गई.\nउन्होंने कहा कि किसी शक्तिशाली और अधिकृत स्तर के शख्स ने माल्या को भागने में मदद की, क्योंकि बिना किसी बड़े शख्स की मदद के माल्या देश से बाहर नहीं जा सकता था. उन्होंने कहा कि 2016 में अगर सीबीआई के लुक आउट नोटिस को कमजोर न किया गया होता तो माल्या देश छोड़कर नहीं जा सकता था.\nनए आदेश में कहा गया था कि माल्या को लेकर सिर्फ सूचना देनी है, उसे गिरफ्तार नहीं करना. स्वामी ने कहा कि यह जानना जरूरी है कि इसके लिए किसने आदेश दिया था. बिना किसी उच्च अधिकारी के यह संभव नहीं है. उन्होंने कहा, ‘इसी ढील की वजह से विजय माल्या भागने में कामयाब हो पाया. अगर नोटिस होता तो उसे रोका जा सकता था.’\nउन्होंने कहा, ‘गिरफ्तार न करने का आदेश किसने दिया, इस सवाल का जवाब जल्द ही जनता के बीच में आ जाएगा. किसी अधिकृत व्यक्ति ने ही यह किया है, मुझे बताया जाए कि वह कौन है? यह प्रशासनिक सवाल है. फाइल निकाल कर बताइए.’\nउन्होंने अरुण जेटली और माल्या की मुलाकात पर कहा, ‘जेटली की मुलाकात किससे हुई मेरे लिए यह अहम नहीं है. महत्वपूर्ण यह है कि माल्या को रोकने के लिए जो नोटिस था उसे किसके कहने पर हल्का किया गया? किसी न किसी को तो जवाब देना पड़ेगा. क्योंकि तथ्य यह है कि माल्या को इससे फायदा पहुंचा.’\nउन्होंने कहा कि मामले में अगर मंत्रियों के बोलने पर अंकुश हो तो ऐसे में सिर्फ प्रधानमंत्री जवाब दे सकते हैं. मामले में जांच की जरूरत नहीं है, यह एक प्रशासनिक आदेश है. स्वामी ने कहा सीबीआई डीओपीटी के अधीन आती है और मैं डीओपीटी कमेटी का सदस्य हूं. अगर लुकआउट नोटिस का मामला एजेंडा में आए तो मैं इस मामले को उठा सकता हूं.\nउन्होंने कहा, भूपेंद्र यादव इस कमेटी के चेयरमैन हैं. अगर वह मामले को एजेंडा में लाएं तो मैं उठा लूंगा. मामले में जांच की जरूरत नहीं है, यह एक प्रशासनिक आदेश है. सीबीआई के लुकआउट से संबंधित निर्देश की फाइल मंगा कर पता किया जा सकता है कि आदेश किसने दिया था. सच सामने आना चाहिए.\nलखनऊ बीते चुनावों से उलट यूपी में इस बार मुस्लिम नेता किसी भी तरह की …


जो हाल दिल का इधर हो रहा है , वो हाल दिल का उधर हो रहा…! | Vaidambh\nBureau Office | November 6, 2015 | आजकल | No Comments\nकराची की आबोहवा मुंबई से अलग नहीं !\nNew Delhi: भाजपा सांसद महंत आदित्यनाथ एक्टर शाहरुख खान से खफा थे, क्योंकि उनकी नजर में खान ने जब भारत में असहिष्णुता की बात की तो वह ‘हाफिज सईद की भाषा’ बोल रहे थे। उधर, भाजपा नेता कैलाश विजयवर्गीय ने उन्हें सलाह दी कि वह पाकिस्तान चले जाएं। उसके जवाब में हाफिज सईद ने ट्वीट किया कि खान का पाकिस्तान में स्वागत है।\nपाकिस्तान में रहना है तो..!\nनिश्चित तौर पर खान को पाकिस्तान चले जाना चाहिए। जब हाफिज सईद न्योता दे रहा हो तो उसे गंभीरता से लेना चाहिए। कराची की आबोहवा मुंबई से अलग नहीं है। मुंबई की ही तरह यह पाकिस्तान का बिजनेस हब भी है। पाकिस्तान के लिए यह शहर दुधारू गाय की तरह है। ज्यादातर पाकिस्तानी खान को प्यार भी करते हैं। कराची में वह सेलेब्रिटी ही रहेंगे। पर उन्हें कराची में बसने से पहले कुछ औपचारिकताएं पूरी करनी होंगी। हालांकि, इसमें कोई दिक्कत नहीं होनी चाहिए। पहले उन्हें अपने नए पासपोर्ट पर यह बताना होगा कि वह मुसलमान हैं। यह उनके फायदे के लिए होगा क्योंकि ऐसा कर वह ज्यादा सुरक्षित रह पाएंगे। अगर वह खुद को मुसलमान घोषित नहीं करेंगे तो वह मुसीबत में पड़ सकते हैं। इसके बाद उन्हें अपने परिवार के बारे में मामूली जानकारियां देनी होंगी। उन्होंने मुसलमान से शादी की है या हिंदू से? अगर पत्नी हिंदू है तो बच्चों को क्या दर्जा दिया गया है? आखिर नाम तो आसानी से बदला जा सकता है। अब्दुर रहमान और अब्दुल्ला मुसलमानों के पसंदीदा नाम हैं। अगर पत्नी मुसलमान नहीं हुईं तो खान के लिए मुश्किल खड़ी हो सकती है। अगर वह हिंदू हुईं तो उन्हें धर्म परिवर्तन कर मुसलमान बनना होगा और यह धर्म परिवर्तन हाफिज सईद के हाथों हो तो और अच्छा, क्योंकि उन्हें दैवी शक्ति मिली हुई है।\nपाकिस्तानी बनते हैं तो…!\nकहते हैं कि दौलत के मामले में खान अमिताभ बच्चन के बाद दूसरे नंबर पर हैं। यह तो उनके लिए अच्छा रहेगा, क्योंकि जकात (दान) देना तो उनके लिए अनिवार्य होगा। इसके बिना वह जन्नत में अच्छी जगह पाने की कैसे सोच सकते हैं। यहां पर एक छोटा सा पेच है। जकात गैर मुसलमानों, खास कर हिंदुओं (जो धर्म परिवर्तन या माइग्रेशन की तमाम कोशिशों के बावजूद कुछ संख्या में कराची में बच गए हैं) को नहीं दिया जा सकता। कुछ छोटी-मोटी दिक्कतें और हैं। हालांकि, खान धीरे-धीरे इनसे उबर जाएंगे। आखिर पाकिस्तान में उनकी लोकप्रियता जो है। उन्हें बताना होगा कि ऐसी कई फिल्में हैं जिनमें उनका रोल हिंदू आइकॉन का था, ऐसे राजा का था जो गैर हिंदुओं का कत्ल करता है या फिर भारतीय सेना के कमांडो का था, जो पाकिस्तानी मुजाहिदीन को मारता है। और तो और, कुछ किरदारों में उन्होंने मुस्लिम लड़कियों के साथ गलत सलूक भी किया है। एक फिल्म में तो वह खूबसूरत मुसलमान लड़की की खातिर गैरकानूनी तरीके से सीमा लांघ कर लाहौर तक चले गए थे। इन सब की भरपाई शाहरुख अच्छी पाकिस्तानी फिल्में बना कर कर सकते हैं। इन फिल्मों में वह खुद को मुजाहिदीनों के साथ कश्मीर में घुस कर हिंदुओं का कत्ल-ए-आम करते दिखा सकते हैं। तालिबानियों की तरह दाढ़ी (मूंछें नहीं) उनके चेहरे पर जमेगी।\nपाक में भी राजनीतिक पार्टियां भत्ते (फिरौती) पर ही निर्भर !\nकराची के बारे में कुछ और बातें हैं जो जानना शाहरुख के लिए अच्छा रहेगा। यहां फिरौती का धंधा चलाने वाले अंडरवर्ल्ड का एक तरह से राज है। हालांकि, हम इनसे बहुत जल्द निपट लेंगे और अंडरवर्ल्ड को खत्म कर देंगे, लेकिन यह जान लेना जरूरी है कि पैसे की किल्लत से जूझतीं राजनीतिक पार्टियां भत्ते (फिरौती) पर ही निर्भर हैं। वे ये पैसा 15 आतंकी संगठनों में बांटती हैं। अपहरण दो तरह का चलता है। एक में पीडि़त को वजीरिस्तान ले जाया जाता है, जबकि दूसरे में जब तक पैसा नहीं मिल जाए तब तक ‘शिकार’ को कराची की गलियों में घुमाया जाता है। खान और उनका परिवार तो हाफिज सईद की सुरक्षा में रहेगा। ऐसे में तय है कि देर-सवेर उनका सामना दूसरे टाइप की किडनैपिंग से ही होगा।\nबेहतर हो कुछ बदलाव कर राजनीति में आ जांय!\nखान नि:संदेह पाकिस्तान की फिल्म इंडस्ट्री को उबार सकते हैं। मुझे यकीन है कि वे इस बात की गारंटी दे सकेंगे कि अश्लील भारत की तरह वह पाकिस्तान में अधनंगी हीरोइनों के साथ नाच-गाना नहीं करेंगे। पाकिस्तानी बड़ी संख्या में उनकी फिल्में देखने जाते हैं। लेकिन जब पर्दे पर ऐसे रोमांटिक सीन आते हैं तो वे चेहरा ढंक लेते हैं। अगर आप खान जैसे महान हैं तो राजनीति के बारे में क्या खयाल है? मैं तो सुझाव दूंगा कि इमरान खान की तरह राजनीतिक पार्टी बनाइए और भ्रष्टाचार मिटाने का आह्वान कीजिए। हाफिज सईद और एक अन्य संत दाऊद इब्राहिम से अलग, शाहरुख में मैं देखता हूं कि वह कम बोलते हैं। ऐसा नहीं चलेगा।\n(लेखक ‘न्यूजवीक पाकिस्तान’ में कंसल्टिंग एडिटर हैं)


17 अक्टूबर को व्हाइट हाउस की बालकनी से कार्यकर्ताओं को संबोधित करेंगे राष्ट्रपति ट्रम्प - HS News: Hindi News, Breaking News, हिंदी समाचार\n– ट्रम्प और जोई बाइडन के बीच 15 अक्टूबर को मियामी में होने वाली डिबेट रद्द\n– नेश्विले में होने वाली तीसरी टाउन हाल डिबेट पर सवालिया निशान\nलॉस एंजेल्स, 10 अक्टूबर (हि.स.). राष्ट्रपति डोनाल्ड ट्रम्प 17 अक्टूबर को दक्षिणी लान में एकत्रित सैकड़ों रिपब्लिकन कार्यकर्ताओं को व्हाइट हाउस की बालकनी से संबोधित करेंगे. मीडिया रिपोर्ट के अनुसार व्हाइट हाउस जनसभा के लिए निमंत्रण भेजे जा रहे हैं.\nराष्ट्रपति चुनाव के लिए वैयक्तिक मतदान3नवम्बर को होने हैं, जबकि पोस्टल मतदान की प्रक्रिया शुरू हुए क़रीब तीन सप्ताह बीत चुके हैं और अभी तक 60 लाख मतदाता अपने मताधिकार का प्रयोग कर चुके हैं.\nकोरोना ‘संक्रमित’ राष्ट्रपति ट्रम्प के पिछले सप्ताह वाल्टर रीड नेशनल मेडिकल सेंटर से व्हाइट हाउस लौटने के बाद डेमोक्रेटिक उम्मीदवार जोई बाइडन यह मांग कर रहे थे कि राष्ट्रपति के ‘कोरोना संक्रमित’ होने की स्थिति में मियामी में होने वाली वैयक्तिक दूसरी डिबेट का कोई औचित्य नहीं है.\nयही नहीं, कांग्रेस में डेमोक्रेट बहुल निचले सदन’ प्रतिनिधिसभा की स्पीकर नैंसी पेलोसी ने राष्ट्रपति ट्रम्प के स्वास्थ्य मामलों को लेकर एक कमीशन की नियुक्ति का सवाल खड़ा कर दिया था. हालांकि व्हाइट हाउस में राष्ट्रपति के चिकित्सक ने कहा है कि राष्ट्रपति ट्रम्प अब स्वस्थ हैं, वह अगले शनिवार से कार्यकर्ताओं की बैठकें ले सकते हैं और जनसभाओं को संबोधित कर सकते हैं.\nइस बीच शुक्रवार की शाम ख़बर आई कि प्रेज़िडेंशियल कमीशन के संयुक्त चेयरमैन फ़्रेंक जे. फ़ारेनकोफ ने मियामी में गुरुवार, 15 अक्टूबर को होने वाली प्रेज़िडेंशियल डिबेट रद्द कर दी है.\nउल्लेखनीय है कि इससे पूर्व कमीशन ने मियामी स्थित दूसरी डिबेट को वर्चुअल किए जाने का प्रस्ताव किया था, लेकिन ट्रम्प ने वर्चुअल डिबेट के प्रस्ताव को ख़ारिज कर दिया था. नेशनल प्राइम टाइम पर राष्ट्रपति डिबेट को अमेरिका में बहुत महत्व दिया जाता है और इस डिबेट को क़रीब सात करोड़ लोग देखते हैं और अपना मत बनाते हैं.\nराष्ट्रपति ट्रम्प और जोई बाइडन के बीच तीसरी और अंतिम ‘टाउन हाल डिबेट’ नेश्विले में 22 अक्टूबर को तय है. इसके बारे में भी लोग आशंकित है कि देखना है क्या होता है.\n- Donald Trump, America, Joe Biden, postal voting, presidential elction 2020, US\nPrevPreviousJ&K: कुलगाम एनकाउंटर में सुरक्षाबलों ने ढेर किए दो आतंकी, घटनास्थल से हथियार बरामद


कंचन मौर्य 26 October, 2021 2:34 PM IST\nहर साल राष्ट्रीय आयुर्वेद दिवस (National Ayurveda Day 2021) धनतेरस (Dhanteras) के दिन मनाया जाता है. इस दिन को धन्वंतरि जयंती भी कहा जाता है. इस दिवस (National Ayurveda Day) को मनाने की शुरुआत साल 2016 में हुई थी.\nइस दिवस का मुख्य उद्देश्य आयुर्वेद क्षेत्र से जुड़े नए अवसरों के प्रति जागरूक करने का है, ताकि इस क्षेत्र से जुड़े हितधारकों और उद्यमियों का कारोबार अच्छी तरह विकास कर सकें. इसके साथ ही आयुर्वेदि‍क दवाओं को स्वास्थ्य समस्याओं के लिए बेहतर माना जाता है, क्योंकि यह चिकित्सा प्राकृतिक होती है. इसका कोई साइड इफेक्ट भी नहीं होता है.\nसभी जानते हैं कि सालों से आयुर्वेद अच्छे स्वास्थ्य में अहम भूमिका निभाता आ रहा है, इसलिए आयुर्वेद क्षेत्र को बढ़ावा देने के लिए राष्ट्रीय आयुर्वेद दिवस मनाया जाता है. तो चलिए इस दिवस संबंधी कुछ खास बाते जानते हैं.\nधनतेरस पर क्यों मनाते हैं राष्ट्रीय आयुर्वेद दिवस?\nसभी लोगों के मन में सवाल उठता होगा कि आखिर राष्ट्रीय आयुर्वेद दिवस (National Ayurveda Day 2021) धनतेरस के दिन क्यों मनाया जाता है?\nदरअसल, भगवान धन्वंतरि (Dhanvantari) को आयुर्वेद और आरोग्य का देवता माना जाता है. मान्यता है कि भगवान धन्वंतरि की उत्पत्ति समुद्र मंथन के दौरान हुई थी.\nये खबर भी पढ़ें: धनतेरस स्पेशल: करें धन्वंतरि और कुबेर की पूजा चमक जाएगी किस्मत\nइस दौरान भगवान धन्वंतरि के हाथों में कलश था, इसलिए दिवाली के दो दिन पहले भगवान धन्वंतरी के जन्मदिन को धनतेरस (Dhanteras) के रूप में मनाते हैं. ऐसे में भगवान धन्वंतरि को आयुर्वेद का देवता भी कहा जाता है, साथ ही धनतेरस के दिन राष्ट्रीय आयुर्वेद दिवस मनाया जाता है.\nकहा जाता है कि भगवान विष्णु का एक रूप भगवान धन्वंतरि (Dhanvantari) भी है, जिनकी4भुजाएं हैं. इनका प्रिय धातु पीतल माना जाता है, इसलिए धनतेरस के दिन पीतल आदि के बर्तन खरीदने की परंपरा है.\nEnglish Summary: National Ayurveda Day is celebrated on Dhanteras\nDhanteras राष्ट्रीय आयुर्वेद दिवस 2021 National Ayurveda Day धनतेरस


#vijaynadda #vidyabhartipunjab Archives - India Time 24\nTag: #vijaynadda #vidyabhartipunjab\nजालंधर में भी धड़ल्ले से चल रहा है अवैध शराब का कारोबार, अमृतसर और बटाला की तरह यहां भी जा सकती है लोगों की जान, पढ़ें क्या है पूरा मामला?\nनीरज सिसौदिया, जालंधर अमृतसर, बटाला और तरनतारन में जहरीली शराब पीने से लगभग सौ से भी अधिक लोगों की मौत हो चुकी है. गुरदासपुर के सांसद सनी देओल ने इस संबंध में कैप्टन अमरिंदर सिंह को एक पत्र लिखकर मामले की निष्पक्ष जांच कराने की मांग की है. पुलिस ने इस मामले में कुछ लोगों […]\nआज शाम गुरु पूर्णिमा पर विशेष संबोधन देंगे विद्या भारती उत्तर क्षेत्र के संगठन मंत्री विजय नड्डा, यहां देखें लाइव\nनीरज सिसौदिया, जालंधर गुरु पूर्णिमा के पावन अवसर पर विद्या भारती उत्तर क्षेत्र के क्षेत्रीय संगठन मंत्री विजय नड्डा समस्त विद्या भारती परिवार और संघ से जुड़े सहयोगियों को विशेष तौर पर संबोधित करेंगे. उनका यह उद्बोधन विद्या भारती पंजाब के फेसबुक पेज पर लाइव देखा जा सकता है. रविवार शाम पांच बजे से विजय […]


योगी आदित्यनाथ क्या नरेंद्र मोदी के बजाय अमित शाह की पहली पसंद थे?\nखबरें बताती हैं कि उत्तर प्रदेश के मुख्यमंत्री और उनके मंत्रिमंडल के चुनाव में पूरी तरह अमित शाह की इंजीनियरिंग ही चली है\nउत्तर प्रदेश के मुख्यमंत्री के रूप में योगी आदित्यनाथ का चुनाव कोई अचानक लिया हुआ फैसला नहीं था बल्कि भारतीय जनता पार्टी के अध्यक्ष अमित शाह ने सोच-समझकर और पहले ही उनके नाम पर अपना मानस बना लिया था. हालांकि प्रधानमंत्री नरेंद्र मोदी जरूर केंद्रीय मंत्री मनोज सिन्हा को मुख्यमंत्री के तौर पर देखना चाहते थे, लेकिन अंत में इस मसले पर अमित शाह की इंजीनियरिंग ही चली.\nद इकनॉमिक टाइम्स की एक रिपोर्ट के मुताबिक चुनाव से काफी पहले ही भाजपा अध्यक्ष योगी के पक्ष में मन बना चुके थे. बल्कि वे तो उन्हें मुख्यमंत्री पद के प्रत्याशी के तौर पर भी पेश करना चाहते थे. भाजपा के सूत्र बताते हैं कि पार्टी ने इस सिलसिले में एक अंदरूनी सर्वे कराया था. इसमें सामने आया था कि भाजपा में फिलहाल दो नेता ही हैं जो पूरे राज्य के सभी वर्गों और क्षेत्रों में जबर्दस्त लोकप्रियता और जनाधार रखते हैं. सर्वे में पहला नाम आया, केंद्रीय गृह मंत्री राजनाथ सिंह का. दूसरा योगी आदित्यनाथ का था.\nसूत्र बताते हैं कि इसके बाद शाह ने राजनाथ का मन टटोला. उनसे पूछा कि क्या वे मुख्यमंत्री पद के प्रत्याशी के तौर पर आगे आना चाहेंगे. इस पर राजनाथ से साफ इनकार कर दिया. उन्होंने साथ ही मशविरा दिया कि पार्टी किसी को मुख्यमंत्री पद का प्रत्याशी घोषित किए बिना चुनाव में उतरे. पार्टी के कई अन्य शीर्ष नेताओं की भी राय यही थी. सो, योगी को मुख्यमंत्री पद का उम्मीदवार तो नहीं बनाया गया लेकिन, चुनाव में पार्टी को बहुमत मिलने पर उन्हें सरकार का नेतृत्व सौंपे जाने का मजबूत आधार तैयार हो गया.\nपार्टी सूत्र यह भी कहते हैं कि भाजपा अध्यक्ष निजी तौर पर योगी आदित्यनाथ से काफी प्रभावित हैं. लोकसभा चुनाव के दौरान शाह कुछ दिन आदित्यनाथ के गोरखपुर मठ में रहे थे. उस दौरान उन्होंने योगी की साधारण और अनुशासित जीवनशैली, साफ बात करने की आदत, अपने लोगों का पूरा ख्याल रखने का भाव, इतिहास का ज्ञान आदि हर चीज को नजदीक से देखा. इसका उन पर बहुत असर पड़ा. पूर्वांचल में भाजपा के बागी उम्मीदवारों को हराने और प्रदेश में चुनाव प्रचार के दौरान योगी की मेहनत ने भी उन पर प्रभाव छोड़ा.\nहालांकि द न्यू इंडियन एक्सप्रेस की खबर की मानें तो प्रधानमंत्री मोदी अपने मंत्रिमंडल के सहयोगी मनोज सिन्हा की तरफ झुके हुए थे. इसीलिए बीते शनिवार को भाजपा विधायक दल की बैठक से पहले सिन्हा को दिल्ली से उत्तर प्रदेश रवाना भी कर दिया गया था. बनारस में सिन्हा ने काशी विश्वनाथ मंदिर में जाकर पूजा-अर्चना कर ली थी. सिन्हा के नजदीकी सहयोगी एक दिन पहले यानी शुक्रवार को दिल्ली से लखनऊ पहुंच चुके थे. लेकिन उसी वक्त भाजपा प्रदेश अध्यक्ष केशव प्रसाद मौर्य ने शाह के सामने विरोध कर दिया.\nमौर्य ने शाह के सामने यह भी आशंका जताई कि पार्टी विधायक दल की बैठक में भी सिन्हा का विरोध हो सकता है. क्योंकि पार्टी कार्यकर्ताओं में उनकी लोकप्रियता उतनी नहीं है. जबकि योगी के नाम पर किसी को एतराज नहीं होगा. इसके बाद शाह ने तमाम समीकरण ध्यान में रखते हुए आखिरी मौके पर योगी के नाम मुहर लगा दी, जिस पर नरेंद्र मोदी ने भी सहमति दे दी. सूत्र बताते हैं कि योगी के मंत्रियों के चुनाव में भी अमित शाह और केशव प्रसाद मौर्य ने 2019 के चुनाव को ध्यान में रखकर ऐसे ही कई समीकरणों को प्राथमिकता दी है.


Today is vrat savitri puja know the important facts\nToday is vrat savitri puja know the important facts\nJyeshtha Purnima: वट सावित्री व्रत रखने से भगवान विष्णु होते हैं प्रसन्न, देते हैं अमर होने का आशीर्वाद\nइस व्रत को रखने पर भगवान विष्णु काफी प्रसन्न होते हैं.\nBikram Singh Delhi, 24 June 2021 ( Updated 24, June, 2021 08:14 AM IST )\nआज है वट सावित्री की पूजा. इस दिन व्रत रखने पर लोगों के घरों में सुख और शांति मिलती है. पंचांग के अनुसार ये दिन बहुत ही महत्वपूर्ण है. इस दिन व्रत रखने से जीवन में सुख समृद्धि प्राप्त होती है. वट पूर्णिमा का व्रत दांपत्य जीवन में खुशियां लाता है. क्या होता है ये पूजा, क्यों जरूरी होता है?\nज्येष्ठ पूर्णिमा व्रत मानवता के लिए बेहद जरूरी है. शास्त्रों में इस पूजा को करने पर विशेष पुण्य बताया गया है. शास्त्रों के अनुसार मान्यता है कि इस दिन विधि पूर्वक व्रत रखने से भगवान विष्णु का आशीर्वाद प्राप्त होता है. पूर्णिमा का व्रत भगवान विष्णु को समर्पित है. ज्येष्ठ मास में भगवान विष्णु की पूजा से सभी मनोकामनाएं पूर्ण होती हैं. इस दिन स्नान और दान का भी विशेष महत्व बताया गया है. इस व्रत को रखने से धन से जुड़ी परेशानियां भी दूर होती हैं.\nजानकारी के मुताबिक पूर्णिमा की खास तिथि में वट सावित्री का व्रत रखा जाता है. उत्तर भारत के कई राज्यों में महिलाएं इस व्रत को बहुत ही श्रद्धा भाव से रखती हैं. पति की लंबी आयु के लिए इस व्रत को रखा जाता है.\nपुरुषों के लिए भी ख़ास\nवट सावित्री पूजा अपने आप में बेहद खास है. ये पूजा सिर्फ महिलाओं के लिए ही नहीं पुरुषों के लिए भी है. अगर पुरुष इस व्रत को रखते हैं तो उनका जीवन भी मंगलमय रहेगा.\nइस व्रत को रखने पर भगवान विष्णु काफी प्रसन्न होते हैं. वो अपने भक्तों को आशीर्वाद देते हैं. इस त्योहार को श्रद्धा और लगन से किया जाता है.\nगुजरात बंदरगाह पर अफगानिस्तान से ₹21,000 करोड़ की 3,000 किलोग्राम दवाएं जब्त\nजम्मू-कश्मीर: पूर्व विशेष पुलिस अधिकारी, उनकी पत्नी और बेटी की पुलवामा में आतंकवादियों ने गोली मारकर की हत्या\nएनआईआरएफ रैंकिंग 2021 अपडेट: जेएनयू, बीएचयू, जामिया शीर्ष 10 विश्वविद्यालय श्रेणी के तहत स्थान बरकरार रखते हैं\nखुद गए थे लोगों को बचाने,और बाढ़ में खुद ही फंस गए मंत्री जी,एयरफोर्स ने हेलीकॉप्टर से किया लिफ्ट


ASHOKA EDUCATION PORTAL: नीति आयोग ने की कृत्रिम बौद्धिकता पर विश्व हैकथॉन की शुरूआत\nराष्ट्रीय कृत्रिम बौद्धिकता रणनीति में “कृत्रिम बौद्धिकता-सबके लिए” बहुत अहमियत रखती है. इस विचार को आगे बढ़ाने के इरादे से नीति आयोग ने एक विश्व हैकथॉन का आयोजन किया है. इस आयोजन का लक्ष्य विकास में आने वाली विभिन्न चुनौतियों को हल करने के लिए प्रौद्योगिकीय और नवाचार संबंधी उपाय सुझाए जाएंगे. इस पहल को आगे बढ़ाते हुए नीति आयोग ने सिंगापुर आधारित एक कृत्रिम बौद्धिकता स्टार्टअप ‘पर्लिन’ के साथ मिलकर “कृत्रिम बौद्धिकता-सबके लिए” की शुरूआत कर रहा है. इसके लिए नीति आयोग कृत्रिम बौद्धिकता एप्लीकेशंस के विकास के लिए छात्रों, स्टार्टअप और कंपनियों को आमंत्रित कर रहा है.\n“कृत्रिम बौद्धिकता-सबके लिए” की घोषणा कृत्रिम बौद्धिकता सम्मेलन में की गई थी, जिसका आयोजन नीति आयोग ने ओआरएफ के साथ मुंबई में नवंबर, 2018 में किया था. यह हैकथॉन दो चरणों में चलेगा. पहला चरण 15 जनवरी, 2019 को और दूसरा चरण 15 मार्च, 2019 को समाप्त होगा. दूसरे चरण में केवल पहले चरण से चुने गए प्रतिभागी शामिल होंगे. निर्णायक मंडल में प्रौद्योगिकी और नीति ईको-प्रणाली क्षेत्र की हस्तियां शामिल हैं. पहले चरण में स्वास्थ्य सुविधा, शिक्षा, कृषि, शहरीकरण और वित्तीय समावेश जैसे क्षेत्रों के संबंध में विचार आमंत्रित किए जाएंगे. दूसरे चरण में इन विचारों को विकसित किया जाएगा.\nविजेताओं को 50 हजार अमेरिकी डॉलर की धनराशि से पुरस्कार दिया जाएगा, जो नकद और गैर-नकद रूप में होगा. प्रतिभागियों को हैकथॉन सह-प्रायोजकों की तरफ से सलाह और समर्थन भी दिया जाएगा, जिसके तहत प्रतिभागियों को सह-प्रायोजकों के एआई एप्लीकेशंस का जायजा लेने तथा उनको लागू करने का अवसर मिलेगा. “कृत्रिम बौद्धिकता-सबके लिए” के लिए पंजीकरण शुरू हो गया है, जो https://www.perlin.net/hackathon पर उपलब्ध है.


साइना नेहवाल पर ट्वीट कर फंसे अभिनेता सिद्धार्थ, राष्ट्रीय महिला आयोग ने लिया संज्ञान\nनई दिल्ली, - साइना नेहवाल पर अपमानजनक ट्वीट को लेकर अभिनेता सिद्धार्थ फंस गए हैं। राष्ट्रीय महिला आयोग ने सोमवार को स्वंय संज्ञान लेते हुए महाराष्ट्र के पुलिस महानिदेशक को पत्र लिखा है।\nपत्र में इस मामले में अभिनेता के खिलाफ एफआईआर दर्ज करने के निर्देश दिए गए हैं। राष्ट्रीय महिला आयोग की अध्यक्ष रेखा शर्मा ने पुलिस से इस मामले की जांच कर रिपोर्ट भी सौंपने को कहा है।\nआयोग की अध्यक्ष ने कहा है कि यह बेहद गंभीर मामला है। सोशल मीडिया पर इस तरह किसी महिला का अपमान करना गलत है और महिला विरोधी है। इसलिए अभिनेता पर सख्त कार्रवाई होनी चाहिए। उन्होंने इस मामले में ट्वीटर को भी पत्र लिख कर अभिनेता सिद्धार्थ का एकाउंट ब्लॉक करने को कहा है।\nबता दें कि एक्टर सिद्धार्थ ने अपने एक ट्वीट में बैडमिंटन स्टार साइना नेहवाल का जिक्र किया है. अपने इस विवादित ट्वीट में रंग दे बसंती में काम कर चुके एक्टर ने डबल मीनिंग का इस्तेमाल कर नेहवाल पर अभद्र टिप्पणी करने की कोशिश की है. फिलहाल अब सिद्धार्थ की मुश्किलें बढ़ सकती हैं. जिसे देख एक्टर ने अपने इस ट्वीट को लेकर सफाई दी. अपने इस ट्वीट पर ही रिप्लाई करते हुए उन्होंने लिखा कि उनके ट्वीट को गलत तरीके से लिया गया. उनका मकसद किसी को भी ठेस पहुंचाने का नहीं था.\nइससे पहले साइना ने ट्वीट कर लिखा था, "कोई भी राष्ट्र अपने आप को सुरक्षित होने का दावा नहीं कर सकता यदि उसके अपने प्रधानमंत्री की सुरक्षा से समझौता किया जाता हो। मैं कड़े शब्दों में, अराजकतावादियों द्वारा पीएम मोदी पर कायरतापूर्ण हमले की निंदा करती हूं।" बता दें कि साइना स्टार बैडमिंटन खिलाड़ी होने के अलावा भारतीय जनता पार्टी की सदस्य भी हैं।


'झरौखे' : " ईर्ष्या "\n" ईर्ष्या "\nक्रिकेट के आकर्षण से विनय व उसके साथी भी, बचपन से ही अछूते न थे . बात स्कूल के दिनों की है , जाड़ों की छुट्टियों में सभी साथी , आसपास के गॉवों की टीम बना कर 'टूर्नामेंट' आयोजित कर खूब मज़े करते थे. गेंद व गिल्लियों का जुगाड़ किसी तरह कर लिया करते. सिवा विनय के, उस गॉव की टीम में सभी के पास अपना अपना बल्ला था. अपनी बारी आने पर, दोस्तों से बैट मांग कर खेलना, विनय को खलने लगा. एक दिन पिताजी को अपनी ब्यथा सुना डाली. पिताजी द्रवित हुए और 'हलवाहे' द्वारा 'हल' के ' नस्यूडा' हेतु संजो कर रखी गयी 'बांज' की लकड़ी का बल्ला बनवा दिया गया. आम बल्ले से भारी इस बल्ले को विनय बहुत प्रेक्टिस के बाद काबू कर पाया.\nधीरे धीरे विनय अच्छा खेलने लगा. वह आल राउन्दर था. टीम में उसकी अहमियत बढ़ने लगी और टूर्नामेंट में विनय की टीम बार - बार जीतने लगी. विनय के हौसले आसमान पर थे. उसे अच्छी तरह मालुम था कि यह सब बल्ले का चमत्कार था जिस पर छूते ही 'बाल' कुछ दूर तो यों ही भाग जाती थी. वह टीम का हीरो बन चुका था. अब तो नज़ारा ही कुछ और दिखने लगा था. जो सहपाठी दूर दूर रहा करते थे या कम अहमियत दिया करते थे, करीब आने लगे. विनय कि ख़ुशी का ठिकाना ना रहा , जब 'जग्गू' (जगदीश) उसकी तरफ दोस्ती का हाथ बढाने लगा. जग्गू उससे दो 'क्लास' आगे था और जूनियरों को घास न डालता था.\n"निष्कपट मन, नि:स्वार्थ दोस्ती" इस उम्र कि यही खासियत होती है. विनय ने भी एक कदम आगे बढ़कर दोस्ती लपकने में देर न लगाईं. जग्गू कृशकाय होने के वावजूद चतुर व मेघावी छात्र था. शातिर भी है, विनय को पता न था. बैटिंग उसके बस कि बात न थी, हाँ बालिंग अच्छी कर लेता था. जग्गू को विनय का टीम में चमकना बिलकुल न भाया-- कल का छोकरा, बैटिंग भी - बालिंग भी - और हम से आगे !..., उसका मन इर्ष्या से भर गया और विनय के 'पर' कतरने की योजना बना डाली.\nजग्गू और विनय की दोस्ती जल्दी ही परवान चढ़ गयी. अब जहाँ जग्गू वहां विनय. जल्दी ही जग्गू ने विनय को समझाना शुरू कर दिया....\nयार दोस्त, इस बैट की वजह से तुम बहुत अच्छे रन नहीं बना पा रहे हो.\nक्या बात करते हो.. विनय बोला.\nअबे, यह बैट बेडौल व भारी है, तराश कर सुडौल व हल्का बनाया जा सकता है. फिर देखना ...\nदोस्ती में भरोसा करना ही पड़ता है वह भी सीनियर का, विनय ने भी किया और बैट छिलवाया गया और हल्का हो गया.\nअगले टूर्नामेंट में भी विनय ने खूब रन पीटे, और टीम फिर से जीत गयी. जग्गू का दॉव फेल हो गया पर वो हार न माना, फिर से पट्टी पढ़ाई....\nदेखा दोस्त, मेरी ट्रिक... और तराशना पढेगा बैट - फिर देखना रनों की बरसात...,\nविनय मान गया और फिर से बैट छिलवा दिया गया.\nअगले दिन टूर्नामेंट फाइनल था. बिनय की टीम भरपूर जोश में थी. अपोजिट टीम भी दमदार थी. विनय की बारी भी आ गई. पर यह क्या ? विनय का बैट दो ओवर भी ना झेल पाया. दूसरे ओवर की तीसरी बाल पर ज्यों ही विनय ने शार्ट मारा... बैट का हत्था हाथ में और अग्रभाग टूटकर दूर छिटक गया. विनय टीम सहित स्तब्ध रह गया....कुछ ही देर में पूरी टीम आउट हो गयी... और टीम हार गयी....\nमैदान के दूसरे छोर पर ‘जग्गू’ दूसरे साथी से कानाफूसी कर रहा था... 'बहुत उछल रहा था कमीना,.....कपिलदेव समझने लगा था खुद को... आ गया ना ज़मीन पर....\nअपनी टीम के हारने का कोई अफ़सोस जग्गू के चहरे पे लेशमात्र न था. जग्गू सफल हुआ.\nआज भी 'जग्गू' जैसे लोग, हमारे इर्द - गिर्द, 'नीचे से ऊपर तक' भरे पड़े हैं जो दिन प्रतिदिन अपनी उपस्थिति का आभास कराते रहते हैं.\n(शब्दार्थ- १. "नस्यूडा"- 'हल' का अगला 'पार्ट' जो भूमि को चीरता है.\n२. "बांज" - 'शीशम' की तरह का पेड़, जिसकी लकड़ी मजबूत होती है. )\nप्रस्तुतकर्ता Kewal Joshi पर 5:36 am\nGiribala 31 मार्च 2012 को 6:53 am\nअच्छी कहानी!! जग्गू जैसे लोग सब जगह होते हैं. जल्दी पहचान जाओ तो कम नुकसान होता है. :-)\nKewal Joshi 31 मार्च 2012 को 10:04 am\nसही कहा आपने... सादर.\ndinesh aggarwal 1 अप्रैल 2012 को 7:59 pm\nअफसोस कि जग्गुओं की भरमार है...\nKewal Joshi3अप्रैल 2012 को 12:06 am\nदिनेश जी, सादर.\nबेनामी2अप्रैल 2012 को 7:40 am\nKewal Joshi3अप्रैल 2012 को 12:08 am\nअखतर साहब, धन्यवाद.\nG.N.SHAW3अप्रैल 2012 को 1:55 am\nदुनिया में द्वेसी लोगो की कमी नहीं है !सुन्दर कथा !\nKewal Joshi3अप्रैल 2012 को 3:15 am\nSvaagatam evm dhanyavaad ji.\nDr.NISHA MAHARANA3अप्रैल 2012 को 4:59 am\nsudar kahani yahi to duniya hai....\nKewal Joshi4अप्रैल 2012 को 2:03 am\nAnupama Tripathi3अप्रैल 2012 को 9:47 pm\nदुनिया के विकराल रूप बहुत मुश्किल से समझ में आते है ...!!\nअच्छी कहानी ...!!\nKewal Joshi4अप्रैल 2012 को 2:00 am\nसु - स्वागतम , अनुपमा जी. स्नेह बनाए रखियेगा. आभार.\nDINESH PAREEK3अप्रैल 2012 को 9:49 pm\nKewal Joshi4अप्रैल 2012 को 2:04 am\nदिनेश जी, आभार.\nपंछी6अप्रैल 2012 को 9:13 pm\nachchi kahani...sach kaha aapne aise log hamare aaspas hi rahte hai..hame bas sambhal kar chalne ki jarurat hai\nKewal Joshi7अप्रैल 2012 को 8:49 pm\nआनन्द विश्वास7अप्रैल 2012 को 8:40 am\nअच्छी और प्रेरणादायी रचना।\nआनंद जी, आभार.\nदिगम्बर नासवा9अप्रैल 2012 को 1:58 am\nबहुत अच्छी जागरूक करती कहानी ... जागू जैसे लोग आस पास बिखरे हुवे मिल जाते हैं अक्सर ...\nKewal Joshi9अप्रैल 2012 को 8:19 pm\nदिगम्बर जी, धन्यवाद.\nsm9अप्रैल 2012 को 3:57 am\nKewal Joshi9अप्रैल 2012 को 8:17 pm\nस्वागतम एवं धन्यवाद. कृपया स्नेह बनाए रखें.\nDINESH PAREEK 14 अप्रैल 2012 को 9:03 pm\nsm 19 अप्रैल 2012 को 10:19 am\nKewal Joshi3जून 2012 को 12:44 am\nKavita Rawat 21 अप्रैल 2012 को 6:12 am\nJaggu jaise logon ki aaj bharmaar hai aise hi log samaj ko dushit karte hain...\nbahut badiya prerak prastuti..\nab to gaon mein bat shahar se aane lage hain...\nKewal Joshi3जून 2012 को 12:43 am\nप्रसन्न वदन चतुर्वेदी 27 मई 2012 को 10:54 am\nSwagatam evm abhaar,\nDINESH PAREEK5जून 2012 को 11:16 pm\nKewal Joshi 25 जून 2012 को 12:19 am\nderi hetu kshyamaa, Pareek ji, Dhanyavaad.\nbhawna vardan 14 जून 2012 को 10:14 pm\nsvagatam evm abhaar ! .


चंदू भाई नाटक करते हैं / मनोज कुमार पाण्डेय - Gadya Kosh - हिन्दी कहानियाँ, लेख, लघुकथाएँ, निबन्ध, नाटक, कहानी, गद्य, आलोचना, उपन्यास, बाल कथाएँ, प्रेरक कथाएँ, गद्य कोश\nचंदू भाई नाटक करते हैं / मनोज कुमार पाण्डेय\nचंदू भाई रो रहे हैं, हुलक-हुलक कर। अचानक उनके मन में बात उठी कि देखें कि वे रोते हुए कैसे लग रहे हैं? चंदू भाई रोते-रोते आईने के सामने जा कर बैठ गए। अब चंदू भाई रो रहे हैं और आईने में अपनी सूरत देख रहे हैं। चंदू भाई के होठों पर एक मुस्कराहट सी आने को होती है। बे...ए...ए...। रोते हुए कितना बुरा दिख रहा हूँ मैं। मंच पर कभी ऐसे रोया तो कितना भद्दा लगेगा। सामने की रो में बैठे दर्शकों पर भला क्या इंप्रेशन जाएगा। इस चेहरे के साथ तो कोई भी ताली या तारीफ मिलने से रही। तो?\nतो अपने चंदू भाई ने चारों तरफ गौर से देखा। फिर उठे और खिड़की का एक पट आधा खोल दिया। स्टूल उठाया और खिड़की से आते रोशनी के उस छोटे से टुकड़े के बीचोंबीच रख दिया और उस पर बैठ गए। नहीं ऐसे नहीं, चंदू भाई बुदबुदाए। उठे, आईने का मुँह थोड़ा-सा खिड़की की ओर घुमाया और स्टूल पर इस तरह बैठ गए कि रोशनी सिर्फ आधे चेहरे पर ही पड़े। आधा चेहरा अँधेरे में ही रहे। हाँ अब ठीक है, चंदू भाई फिर बुदबुदाए। अब चंदू भाई आईना देख रहे हैं और मुखमुद्राएँ बदल-बदल कर कुछ इस तरह रोने का रियाज कर रहे हैं कि रोते हुए उनका चेहरा और भी खूबसूरत और भावप्रवण लगे। हाँ... अरे हाँ... यही तो, यही तो। वे इसी तरह हिचकियों के साथ रोएँ, गालों पर आँखों से ठुड्डी तक बहता हुआ आँसू हो और दाईं तरफ से चेहरे पर हल्की नीली लाइट फेंकी जाय तो बस... वाह... तालियों की वो गड़गड़ाहट गूँजेगी कि रुकने का नाम न लेगी। हाँ अब ठीक है, चंदू भाई ने मुस्कराते हुए स्वगत कथन किया।\nयह कहानी इन्हीं चंदू भाई की है। चंदू भाई यानी चंदन सिंह राठौर। पर चंदू भाई रो क्यों रहे थे? और रो भी रहे थे तो रोते-रोते अचानक मुस्कराने क्यों लगे? चंदू भाई का दिमाग तो ठीक है?\nबात शुरू से ही शुरू करते हैं और बात की शुरुआत आज से लगभग चार साल पहले होती है। दरअसल सारा मामला लड़कियों की बेरुखी का है, नहीं तो अपने खूबसूरत और हट्टे-कट्टे चंदू भाई को एक अदद प्रेमिका के लिए नाटक करने जैसा नाटक क्यों करना पड़ता। बात उन दिनों की है जब चंदू भाई बी.ए. करने के बाद एम.ए. की पढ़ाई के लिए इलाहाबाद आए। बात उन दिनों की है जब चंदू भाई का मन न पढ़ाई में लग रहा था, न सिनेमा में। चंदू भाई सुबह उठते। अच्छी तरह नहा-धो कर सज-धज कर यूनिवर्सिटी चले जाते और बेचैन-सी कक्षाओं के बाद कमरे पर आते ही हाथ-मुँह धो कर छत पर पहुँच जाते और बस एक खूबसूरत फूल सा चेहरा देख पाने की ललक में चारों तरफ चकमक-चकमक ताकते रहते। कोई लड़की दिखती नहीं कि चंदू भाई उसे एकटक निहारना शुरू कर देते। मुहल्ले की लड़कियों में चंदू भाई अपनी इसी घूरने की आदत के कारण मजाक बन गए थे। सब उन्हें एक-दूसरे से जोड़ती हुई आपस में हँसी-ठट्ठा करतीं। ...सीढ़ियों पर कोई आहट होते ही चंदू भाई किताबों में डूब जाते। इतना कि कोई सिर पर आ खड़ा होता और उन्हें पता ही न चलता। अँधेरा होते ही चंदू भाई नीचे उतरते और गलियों में निकल आते। थोड़ी दूर जा कर एक सिगरेट जलाते और एक प्रेमिका के बिना जीवन व्यर्थ मानते हुए धुएँ के छल्ले उड़ाते और अगले दिन की योजनाओं पर विचार करते।\nचंदू भाई बाईस साल के हो रहे थे और आप मानें या न मानें चंदू भाई का कुँवारापन अभी तक पूरी तरह सुरक्षित था। उनकी अनेक सघन कोशिशों और शातिर योजनाओं के बाद भी। यह कहानी शुरू ही चंदू भाई की एक अदद प्रेमिका की बेचैनी से होती है। इसी बेचैनी के आलम में चंदू भाई ने अपनी संभावित प्रेमिकाओं की एक भरी-पूरी लिस्ट बना डाली थी। इस लिस्ट में मुहल्ले और यूनिवर्सिटी की लड़कियों के अलावा दोस्तों की बहनें और दूर रिश्तेदार लड़कियाँ भी शामिल थीं। तो चंदू भाई धुएँ के छल्ले उड़ाते और इन लड़कियों में से किसी को प्रपोज करने की योजनाएँ बनाते। हालाँकि चंदू भाई की योजनाएँ कभी परवान न चढ़ पाईं कारण कुछ नहीं... बस जब भी उनका किसी लड़की से सामना होता, हर बार भीतर से सहज रहने की पूरी जद्दोजहद के बावजूद, उनकी टाँगें काँपने लगतीं और जुबान लड़खड़ाने। उस हसीन संभावनाशील पल के निकल जाने के बाद चंदू भाई हीनता की ग्रंथि से भर जाते ओर अपने आपको कोसने लगते। ये अलग बात थी कि यही चंदू भाई सड़क पर चलते हुए लड़कियों पर अश्लील फिकरे कसने से कभी न चूकते। तब पता नहीं यह ताकत वह कहाँ से लाते थे।\nजब चंदू भाई के जीवन में रोज-ब-रोज यही सब कुछ चल रहा था उन्हीं दिनों जब उनके एक दोस्त ने उन्हें अपने नाटक का पास दिया और आने की गुजारिश की तो चंदू भाई ने पलटकर जवाब दिया, ‘वह सिनेमा तो देखते ही नहीं, नाटक क्या देखेंगे?’ दोस्त चंदू भाई की समस्या से वाकिफ था। उसने जाल फेंका। यह महिलाओं की समस्या पर आधारित नाटक है और इसे नारी मुक्ति सभा करवा रही है। एक से एक खूबसूरत लड़कियाँ नाटक देखने आएँगी। खैर! जबरदस्ती नहीं है। तुम नहीं आना चाहते तो मत आना। बात चंदू भाई की समझ में आ गई। उन्होनें दोस्त पर एहसान जताते हुए कहा कि उन्हें नाटक-नौटंकी में कोई रुचि नहीं है पर चूंकि दोस्त का नाटक है इसलिए समय मिला तो आ ही जाएँगे। और चंदू भाई शाम को नाटक देखने सांस्कृतिक केंद्र पहुँच ही गए। लड़कियों का भारी हुजूम देख कर चंदू भाई की आँखें चौंधिया गई पर नाटक देखते हुए तो उनके भीतर बिजली-सी दौड़ गई। रोमांच के मारे रोएँ खड़े हो गए।\nपता नहीं यह नाटक का प्रभाव था या फिर प्रेक्षागृह में बैठ कर तालियाँ पीट रही नवयौवना लड़कियों का, कि चंदू भाई सुध-बुध खो बैठे। उन्हें अपने दोस्त से रश्क हुआ जिसके लिए लड़कियाँ बार-बार ताली पीट रही थीं। चंदू भाई ने सोचा ये तालियाँ उनके लिए भी तो बज सकती हैं। दोस्त के ग्रीन रूम से निकलने भर की देर थी। चंदू भाई दौड़कर उसके पास पहुँचे और हाँफते हुए बोले - मैं भी नाटक करूँगा और मुझे रोल दिलवाना तुम्हारा काम।\nरंगमंच पर चंदू भाई के शुरूआती दिन बहुत खराब रहे। हट्टे-कट्टे छह फुटे चंदू भाई वैसे तो खूब बढ़-चढ़कर बोलते पर संवाद बोलते हुए एकदम वैसे ही हकलाने लगते जैसे अपनी संभावित प्रमिकाओं के सामने हकलाते थे। श, स, ष और ज, ज़ की दिक्कतें अलग से परेशान करतीं। मंच पर इधर से उधर जाना होता कि चंदू भाई की टाँगें थरथराने लगतीं। सामने लड़के-लड़कियाँ बैठे होते। चंदू भाई सहज रहने और सँभलने की जितनी ही कोशिश करते उतना ही गड़बड़ाते चले जाते। निर्देशक चीखने लगता। खाली समय में चंदू भाई चुपके-चुपके साथ की लड़कियों को निहारते रहते पर जल्दी ही चंदू भाई जान गए थे कि इस तरह से कुछ भी नहीं हो सकता।\nदरअसल शुरुआत में ही चंदू भाई ने एक लड़की से दोस्ती गाँठने की कोशिश की। पास जा कर बैठ गए और मुस्कराते हुए बोले - आप तेलियरगंज में रहती हैं न!\n‘क्यों? लड़की ने पूछा।\n‘मैं भी वहीं रहता हूँ। कल मैंने आपको देखा था, आप ऑटो पर बैठ कर जा रहीं थीं।’\nलड़की पहले मुस्कराई फिर उन्मुक्त होकर हँसने लगी। चंदू भाई का सारा आत्मविश्वास तो उसकी हँसी से ही गड़बड़ा चुका था, ऊपर से उसने कहा, ‘अरे ऑटो में बैठ कर ही जाया जाता है। उसमें खड़े हो कर कैसे जाएँगे?’ चंदू भाई बुरी तरह झेंप गए। उनके माथे पर पसीने की बूँदें छलछला आईं। महीनों तक उन्होंने उस लड़की से दुबारा बात नहीं की पर अंदर ही अंदर उन्होने यह सबक भी ले लिया कि बोलते हुए जितने शब्दों की जरूरत हो सिर्फ उतने ही बोले जाएँ। बाद में ये संवाद मंच पर भी उनके बहुत काम आया।\nइस बीच चंदू भाई कई नाटकों में कोरस या छोटी-मोटी भूमिकाएँ कर चुके थे और उनका एलबम अनेक भाव-भंगिमाओं से युक्त तस्वीरों से भर गया था। इन तस्वीरों के नीचे बहुत मेहनत से हासिल की गई उनकी संभावित प्रेमिकाओं की तस्वीरें थीं। चंदू भाई बारी-बारी या एक साथ इन सबके इश्क में गिरफ्तार हो चुके थे। अब चंदू भाई यहाँ और वे लड़कियाँ न जाने कहाँ हैं। उनमें से कई तो शायद माँ भी बन चुकी हों, तब भी चंदू भाई ने उनकी तस्वीरें अपने एलबम में छुपा रखी हैं तो आप चंदू भाई के बारे में कम से कम इतना अंदाजा तो लगा ही सकते हैं कि चंदू भाई बेवफा आशिक नहीं हैं।\nबात उन दिनों की है जब चंदू भाई नाटक और लड़की, दोनों को ले कर बराबर गंभीर थे। वे नाटक के संवादों और लड़कियों को प्रपोज करने का साथ-साथ रियाज करते। आमतौर पर इसके लिए संवाद वह पारसी नाटकों से चुनते। यहाँ उन्हें उर्दू के कठिन शब्द भी मिल जाते और रोमैंटिक संवाद भी। चंदू भाई आईने के सामने खड़े हो जाते और बार-बार दोहराते -\n‘रश्क! मैं इस लिबास से रश्क करता हूँ जो तुम्हारे खूबसूरत जिस्म को हर वक्त आगोश में लिए रहता है, मैं इस गले के हार से रश्क करता हूँ जो इस दिलफरेब सीने के उभार को हर वक्त बोसे दिया करता है।, मैं हवा के झोंके पर रश्क करता हूँ जो इन नागिनों के पास से निडर होके निकलता है। यहाँ तक कि मैं तुम्हारे साये से रश्क करता हूँ जो तुम्हारे कदमों के साथ लिपटा हुआ चलता है -\nबँधी है टकटकी सब आजमाते हैं नसीब अपना जिसे मैं देखता हूँ उसको पाता हूँ रकीब अपना जो हसरत है तो ये हसरत न कोई हो मुकाबिल में तुम्हे आँखों में रख लूँ और इन आँखो को इस दिल में।’\nचंदू भाई सपने में भी रिहर्सल करते। दोस्तों के साथ होते तो उनसे भी संवादों में बात करते। कभी मिररिंग करते तो कभी मिमिक्री। हर किसी के बारे में सब कुछ जान लेना चाहते। मान लो कभी वैसी ही भूमिका मिल गई तो। कई बार तो हद कर देते। कचहरी चले जाते और हाथ देखने वाले को घंटों तक हाथ दिखाते और तब तक कुछ न कुछ पूछते रहते जब तक कि वह ऊब नहीं जाता। सिगरेट लेने पान की दुकान पर जाते तो दुकानदार का पान लगाना देखते रहते। एक दिन रात में जब चंदू भाई रिक्शे पर बैठ कर रिहर्सल से आ रहे थे कि रिक्शे वाले से बोले, तुम आओ पीछे बैठो। रिक्शा हम चलाते हैं। रिक्शा वाला अरे बाबूजी, अरे बाबूजी कहता ही रह गया पर चंदू भाई रिक्शा चलाकर ही माने।\nइसी बीच चंदू भाई को घर जाना हुआ। माँ लाड़ से चंदू-चंदू करते हुए उनके आसपास मँडराती रहती। एक दिन चंदू भाई को न जाने क्या हुआ, जब माँ ने उन्हें पुकारा चंदू-ए-चंदू... ऊ। चंदू भाई ने धीरे से पीछे की तरफ चेहरा घुमाया और सधी हुई आवाज में बोले, ‘ये चंदू चंदू क्या लगा रखा है माँ? चंदन सिंह राठौर नहीं कह सकती क्या? चंदू भाई इन दिनों ‘बाँछाराम की बगिया’ की रिहर्सल कर रहे थे, जिसमें ऐसा ही एक संवाद था।\nमाँ सकपका गई और कुछ भी न समझ पाई, पर लाड़ से बोली - ‘होगा तू चंदन सिंह राठौर-फाठौर। मेरे लिए तो मेरा चंदू बेटा ही है न!’\nअसली गड़बड़ी दूसरे दिन हुई। जब बाथरूम में अपने चंदू भाई बेख्याली के आलम में संवाद पर संवाद बोले जा रहे थे। अचानक वे चौंक गए। उनका पुलिसिया बाप दरवाजा पीट रहा था।\nचंदू... चंदू...ऊ ...अबे चंदुवा।’ चंदू भाई ने हड़बड़ाहट में दरवाजा खोला।\n‘तू बात किससे कर रहा था रे?’\n‘पापा वो... पापा... पापा।’\n‘अरे क्या हुआ? बोल न हरामी।’\n‘पापा वो... वो... वो मैं नाटक की रिहर्सल कर रहा था।’ चंदू भाई ने हकलाते हुए जवाब दिया।\n‘अच्छा तो अब हमारे लायक पूत नाटक भी करने लगे। अब यही सब रह ही गया है करने को। ठाकुर का लड़का अब कमर मटकाएगा और नाच-नौटंकी करेगा। अरे कहाँ हो सुन रही हो, तुम्हारे पूत साहब आजकल पढ़ाई-लिखाई के बदले कौन सा गुल खिला रहे हैं।’\n‘पापा मैं नौटंकी नहीं करता। मैं तो रंगमंच से जुड़ा हूँ, नाटक करता हूँ। उसको देखने तो बड़े-बड़े लोग...।’ चंदू भाई मिनमिनाते हुए अपनी बात पूरी कर पाते कि तड़ाक की जोरदार आवाज के साथ चंदू भाई की आँखों के सामने तारे नाच उठे।\n‘सुन हरामी, ये तेरा रंगमंच-फंगमंच सब तोड़-फोड़ कर धर दूँगा, अगर आगे से इसके बारे में सोचा भी तो। पढ़ने-लिखने को एक अक्षर नही। इस उमर में ये पिद्दी जैसा शरीर। आजकल के लड़के दौड़ रहे हैं, जिम जा रहे हैं। एक हमारा ही पूत खानदान का नाम डुबोने पर तुला है।’\nचंदू भाई रुआँसे हो आए। बाहर शेर की तरह बिचरने वाले चंदू भाई अपने फाड़खाऊ बाप के आगे कभी एक भी शब्द न बोल पाए। हमेशा ही उनकी घिग्घी बँध जाती। इस बात को उनके पुलिसिये बाप ने भी समझा और डाँट-फटकार से प्रेम-पुचकार पर आ गया।\n‘बेटा मैं तुम्हारा दुश्मन थोड़ी न हूँ जो तुम्हें डाँटता-मारता रहता हूँ अरे मैं तो चाहता हूँ कि तुम पढ़-लिखकर कुछ बन जाओ उसके बाद जो जी में आए करना। जल्दी ही दरोगा की भर्तियाँ निकलने वाली हैं। कम से कम तुम फिजिकल निकाल लेने लायक तो हो ही जाओ। आगे का जुगाड़ तो मैं लगा ही दूँगा। दो-ढाई लाख लग भी गए तो क्या। एक बार तुम दरोगा बन गए तो रुपए-पैसे की क्या चिंता?’\nचंदू भाई के बाप ने अनजाने ही चंदू भाई के मर्म को पकड़ लिया। बाप को पता नहीं कि बचपन से ही थाने आते-जाते चंदू भाई खुद दरोगा के रोब के कितने भारी शिकार थे। कई बार बाप को हड़काए जाते देख कर वे सोचते कि अगर वे दरोगा बन जाएँ तो उनका तुर्रम खाँ बाप उन पर बार-बार बाप होने का रोब गाँठना बंद कर देगा और उनसे वैसे ही दबकर रहेगा जैसे थाने में वह दरोगा से दबकर रहता है। पर ये सब तो गुजरे जमाने की बातें हैं। अभी तो अपने चंदू भाई नाटक करते हैं। बस। तो चंदू भाई ने कुछ इस तरह का भाव प्रदर्शित किया जैसे बाप की सारी बातें उनकी समझ में आ चुकी हैं और बहुत सारी हिदायतों के साथ दो दिन बाद चंदू भाई फिर इलाहाबाद आ गए। इलाहाबाद पहुँचते ही चंदू भाई की दुनिया बदल गई।\nचंदू भाई को पहली बार किसी लड़की के साथ मंच पर उसके प्रेमी की भूमिका अदा करनी है। चंदू भाई पागल से हुए जा रहे हैं। उनकी धमनियों में खून रोमांच के मारे उबल रहा है। अब चंदू भाई अपने चेहरे-मोहरे को ले कर बेहद सतर्क हो गए हैं। रोज सुबह उठ कर देर तक ब्रश करना, नहाने के पहले शेव करना, बालों में शैंपू करना और परफ्यूम की सीशी और कंघा तो अब हमेशा चंदू भाई के बैग में ही पड़ा रहता है।\n‘वे सबकी शादियाँ कर देंगे।’ लड़की जिसका नाम कली था, इठलाती हुई बोलती। और चंदू भाई अपनी शादी के बारे में सोचने लगते। जल्दी ही चंदू भाई को पता चल गया कि लड़की भी उनकी तरह ही रोमांचित थी और अपने आपको सपनों के हिंडोले में झूलता हुआ पा रही थी। अभी पिछले साल ही वह घर से बहुत सारे सामानों के साथ-साथ लड़कियों को दी जाने वाली जरूरी हिदायतों का एक बंडल ले कर इलाहाबाद आई थी जिसमें से कई हिदायतें तो रास्ते में ही गुम हो गईं थीं। बाकी धीरे-धीरे गायब हो रही थीं।\nलड़की यानी कि कली अब हॉस्टल में रह रही थी और अब वह अपने चंदू भाई की हिरोइन थी। वह भी संवाद बोलते हुए अपने भीतर एक सनसनी सी महसूस करती। दोनों संवाद बोलते हुए सचमुच एक दूसरे की आँखों मे डूब जाते। नतीजा यह हुआ कि नाटक का शो होते-होते दोनों की सनसनी एक होकर सनसनीखेज हो चुकी थी और शहर के युवा रंगकर्मियों में दोनों के इश्क के चर्चे आम हो गए।\nमंच पर जब चंदू भाई और कली दोनों एक साथ होते तो समूचे प्रेक्षागृह में जादू तैर जाता और दर्शक इस जादू में डूब जाते। इस जादू में रोमांस भी था और रोमांच भी। नाटक खत्म हुआ तो तालियों की वह गड़गड़ाहट गूँजी कि चंदू भाई की आँखों में खुशी के मारे आँसू आ गए। हालाँकि यह पूरी तरह एब्सर्ड था पर उन्होने मंच पर खड़े-खड़े सोचा कि अगर वह दरोगा बन जाएँ तो उन्हें ताली नहीं गाली मिलेगी और फिर अपनी ही सोची बात पर मुस्करा उठे। दोनों के अभिनय और नाटक की सफलता से उत्साहित होकर निर्देशक ने दोनों को साथ ले कर एक नया नाटक प्लान कर डाला और नए नाटक के होने तक चंदू भाई एक बेहतरीन युवा अभिनेता के रूप में और कली बनर्जी अभिनेत्री के रूप में शहर के रंगकर्मियों के बीच स्थापित हो गए।\nइस बीच पता नहीं चंदू भाई ने जान-बूझ कर अपने आपको बदला या फिर ये अनायास ही हो गए परिवर्तन थे। हुआ यह कि चंदू भाई बेहद गंभीर हो गए। जो चंदू भाई कभी किताबें छूने से भी कतराते थे वह अक्सर नाटक और साहित्य पढ़ते हुए मिलने लगे। शहर की साहित्यिक-सांस्कृतिक गोष्ठियों में उनका आना-जाना बढ़ गया, यहाँ तक कि कुछ पत्र-पत्रिकाओं में विभिन्न मुद्दों पर चंदू भाई के कुछ लेख-वेख भी छपने लगे। पहले की तरह बात-बात पर बेवजह हँसना, लड़कियों को देख कर फिकरे कसना बंद। रिहर्सल में भी लड़कियों को घूरना बंद। बस रिहर्सल करते दूसरों को भी कभी कभार ही कोई राय देते, नहीं तो बैठ कर रिहर्सल देखते। बाकी अभिनेताओं को अपनी-अपनी भूमिकाएँ याद हो पातीं इससे पहले चंदू भाई को पूरा नाटक याद हो जाता। बीच में जब चाय-नाश्ते का गैप होता, बाकी लोग जहाँ हँसी-ठट्ठे में डूब जाते वहीं चंदू भाई या तो किसी कोने में अपनी प्रेमिका के साथ होते या कोई किताब पढ़ते। निर्देशक को उनका कली के साथ घुट-घुट कर बतियाना बेहद अखरता पर चंदू भाई एक बेहतरीन अभिनेता थे और चंदू भाई के नाराज होने पर उसे अपने कई नाटक फिर से तैयार करने पड़ते, यह सोच कर वह चुप लगा जाता। सारी गंभीरता के बावजूद चंदू भाई का सिगरेट पीना बदस्तूर जारी था। बस नाक से धुआँ निकालना और राख चाय में झाड़कर पीना उन्होंने बंद कर दिया था। गुटखा खाना भी बंद, क्योंकि इससे आवाज पर बुरा असर पड़ सकता था।\nचंदू भाई की सारी गंभीरता तब हवा हो जाती जब कली कमरे पर आती। फिर दरवाजे खिड़कियाँ सब बंद। दोनों लिपट जाते। दुनिया जहान की बातें करते। एक दूसरे के घर के बारे में, गाँव के बारे में, दोस्तों के बारे में, पढ़ाई के बारे में, खेल-राजनीति-सिनेमा के बारे में। इसके बाद भी दोनों के बात करने के विषय कम पड़ जाते तब दोनों कभी मुहब्बत-मुहब्बत खेलते तो कभी नोंक-झोंक। पर ये नोंक-झोंक भी अक्सर किसी नाटक के संवादों में होती -\nपर खता ही गर समझती हो तो दो हमको सजा लो खड़े हैं हाथ बाँधे हम तुम्हारे सामने। कली कहती - आहा खड़े हैं क्या ये बेचारे बने हुए गोया हैं हर तरह से हमारे बने हुए। चंदू भाई जवाब देते - है कौन इस जगह पे मेरी जाँ तुम्ही तो हो इस घर में और कौन है मेहमाँ तुम्हीं तो हो। कली कहती - ये बातें जाके तुम किसी नादान से कहो क्या दीन है तुम्हारा तुम ईमान से कहो। और तब चंदू भाई बदमाशी से एलान करते - मेरा गुमान अलग है मेरा यकीन अलग है तेरा दीन अलग और मेरा दीन अलग।\nफिर दोनों बच्चों की तरह झगड़ते हुए आपस में गुत्थमगुत्था हो जाते। एक दूसरे से असली नकली माफी माँगते। फिर एक दूसरे में खो जाते। कभी आपस में तुतलाते। एक तुतलाता और दूसरा दुलार करता फिर यह क्रम बदल जाता। कोई देखता तो पक्का उन दोनों को पागल ही कहता। हाँ पागल थे ही दोनों, एक दूसरे के प्यार में।\nचंदू भाई के पुलिसिए बाप का उनके कमरे पर आना-जाना इस बीच काफी बढ़ गया था। वह चंदू भाई को गंभीर होते देख कर बहुत खुश था। वह चंदू भाई को देर तक पढ़ते हुए देखता और चंदू भाई का कसा हुआ शरीर देखता तो सोचने लगता कि चंदू भाई के दरोगा होने में अब बस भर्ती निकलने भर की देर है। इतनी मेहनत से तो अपने आप ही चंदू का सेलेक्शन हो जाएगा और नहीं भी हुआ तो उनके संपर्क और रुपए कब काम आएँगे।\nचंदू भाई सब कुछ समझ रहे थे और जब तक संभव हो इस भ्रम को बनाए रखना चाहते थे। कमरे पर अभ्यास कम ही करते। सुबह उठते और दौड़ते हुए गंगा तट चले जाते। वहीं पर अपने संवादों का अभ्यास करते या फिर दोस्तों के कमरे में। सब कुछ आराम से चल रहा था। सब खुश थे कि एक दिन गड़बड़ हो गई। हुआ यह कि चंदू भाई एक शनिवार को घर पहुँच गए और अच्छे-खासे माहौल में खा-पीकर सो गए। दूसरे दिन चंदू भाई अभी सो ही रहे थे कि उनके बाप ने उन्हें बाल पकड़कर उठाया और कागज का एक पुलिंदा उनके सामने झुलाते हुए पूछा कि यह क्या है? चंदू भाई हकबका गए। मुँह बाए कभी बाप को देखते, कभी कागज के पुलिंदे को। पर उन्हें कुछ भी नहीं समझ में आया। बाप ने फिर उनके सामने कागज का पुलिंदा झुलाया और दहाड़ा ‘यह क्या है?’\nचंदू भाई ने आँख मिचमिचाते हुए देखा कि अखबार के रविवारीय संस्करण में उनके पिछले नाटक पर एक फीचर छपा है और साथ-साथ उनकी और कली की तस्वीर भी। नीचे लिखा है ‘नाटक के एक भावपूर्ण दृष्य में चंदन सिंह राठौर और कली बनर्जी।’ जिस नाटक के लिए चंदू भाई ने पिछले दो महीने से दिन-रात एक कर दिया था, जिस नाटक ने शहर में बतौर अभिनेता उनकी पहचान और भी पुख्ता कर दी थी, जिस नाटक ने उनके और कली के बीच के प्रेम को और भी परवान चढ़ाया था, वही नाटक सुबह-सुबह चंदू भाई की जान का बवाल बना हुआ था।\nचंदू भाई ने सिर नीचे किए-किए ही निश्चय किया कि अब दबना नहीं है। किसी लड़की के साथ छेड़खानी नहीं की है, न ही कोई लड़ाई-झगड़ा किया है। फकत नाटक ही तो किया है। और अखबार में फोटो छपना कोई बुरी बात है क्या? इस खानदान की सात पीढ़ियों में कभी किसी की फोटो छपना तो दूर नाम भी अखबार में नहीं निकला होगा। इसके पहले कि चंदू भाई सिर ऊपर उठाते? बाप ने उनके बाल पकड़े-पकड़े पीठ पर दूसरे हाथ की कुहनी मारी।\n‘सरऊ इहय सब करय का रहा तो कोनो चमार-पासी खिंया भ होत्या पैदा। ठकुरे कइ बीज होइ के नौटंकी करिबेय्या? मार-मार के खाल छाँट लेब ओ ओहमा भूसा भर के टाँग देब ससुर... अरे कहाँ बाटू आवा तुहूँ अपने पूत क करतूत देखा। अरे...ई... चंदूवा ससुर नाक कटाइन के छोड़ी।’ इस बीच चंदू भाई को कई लात और हाथ पड़ चुके थे।\nचंदू भाई एक तो भरी नींद से जगाये गए थे, ऊपर से इस तरह अकारण मार उनकी बर्दाश्त के बाहर हो रही थी।\nचंदू भाई पिट रहे थे और उन्हें अपने नाटक के दृष्य एक के बाद एक याद आ रहे थे। अचानक चंदू भाई ने अपना बाल छुड़ाते हुए बाप को झटक दिया और चीखे - ‘मेरे नाटक करने पर खानदान की नाक कटती है, और जब लोगों को आलतू-फालतू परेशान करते हो तब? जब घूस से जेब भरते हो तब? जब थाने में पिछले साल एक लड़की की इज्जत लूटी गई थी तब तो आपकी नाक और भी लंबी-चौड़ी हो गई थी न? बोलते क्यों नहीं, अब बोलो ना! अरे नहीं बनना मुझे तुम्हारा लायक सपूत। समझ रहे हो न। सुन रहे हो न?’ चंदू भाई लगातार चीख रहे थे। माँ थोड़ी दूर पर सकते में खड़ी थी और बाप... थोड़ी देर तक तो समझ ही नहीं पाया कि यह क्या हो गया। वैसे ही जैसे चंदू भाई अचानक बाल पकड़ कर जगाए जाने पर कुछ भी नहीं समझ पाए थे। फिर अचानक बाप के मुँह से फेन आने लगा। वह चिल्लाया अरे खड़ी क्यों है छिनार? बंदूक निकाल। मेरा बीज साला मुझ पर ही रूआब गाँठेगा, ऐसे तो निपूता ही भला। आज ये हरामी रहेगा या मैं।\nचंदू भाई समझ गए कि वह कुछ ज्यादा ही बोल गए हैं। अब घर में रुकना खतरे से खाली नहीं था। बाप की रात की दारू अभी उतरी नहीं थी। और वह गुस्से में पागल साँड़ हो रहा था। बाप बंदूक लेने झपटा और चंदू भाई नंगे पैर बाहर भागे। पीछे से बाप चिल्लाया, ‘भाग हरामी कहाँ जाएगा भागकर। बाप से हाथापाई करता है। लौट के आना डंडे पर उल्टा खड़ा कर दूँगा।’ चंदू भाई ने न कोई जवाब दिया, न ही पीछे पलटे। भागते हुए एक रिक्शा किया। एक दोस्त के पास पहुँचे, कुछ रुपए उधार लिए और इलाहाबाद के लिए बस पर बैठ गए।\nइलाहाबाद पहुँचकर चंदू भाई ने सबसे पहला काम कमरा बदलने का किया। उन्हें अपने बाप पर कोई भरोसा नहीं था। वह कभी भी आ धमक सकता था। नया कमरा छत पर अकेला कमरा था। सीढ़ी पीछे से थी, मतलब कमरा ऐसा कि चंदू भाई को किराया देने के अतिरिक्त मकान मालिक से कोई मतलब रखने की जरूरत नहीं थी। एकांत। एकदम एकांत। राष्ट्रीय नाट्य विद्यालय की प्रवेश परीक्षा में बस महीने भर बचे थे। चंदू भाई का रिहर्सल जोर पकड़ने लगा। आईने के सामने खड़े हो जाते और नशीली आवाज में बोलते -\n‘पी लेने के बाद मुझे सब कुछ अच्छा लगने लगता है। सच... वह इबादत कर रहा है? बहुत अच्छा है! आदमी भगवान में विश्वास करता है या नहीं... यह उसका अपना मामला है। इनसान आजाद है... वह खुद ही हर चीज की कीमत चुकाता है...।’\nकभी उनकी आवाज मंत्र की तरह गूँजती -\n‘ये मुर्गीखाने मुर्दाघर का काम करते धूल-धक्कड़, उठतीं छायाकृतियाँ कंक्रीट के बाशिंदे बिंदास गणों की परेड उन पर टंकित भरमार कमर्शियल बीते कल के फैशन वाली वर्दी उसमें आज का युवा प्रेत बना है उन मुर्दों का जो मारे जाएँगे कल के महासमर में।’\nचंदू भाई सोचते, अच्छा ही हुआ, जो वे यहीं रहने लगे। यहाँ से चंदू भाई या तो रिहर्सल पर जाते या एकाध बार चाय-वाय पीने प्रयाग स्टेशन। वही समय दोस्तों से मिलने-बतियाने का भी होता। सिगरेट का लंबा स्टाक कमरे पर ही रहता। चंदू भाई जल्दी ही लौट आते और फिर रिहर्सल और रियाज में जुट जाते। रिहर्सल कई बार बीच में टूट जाती। होता यह कि हॉस्टल से दूसरा आईना आ जाता और चंदू भाई उस दूसरे आईने में डूब जाते। कमरे की खिड़की की ग्रिल का एक हिस्सा टूटा हुआ था। कली के आते ही चंदू भाई कली को अंदर कर दरवाजे पर बाहर ताला जड़ खिड़की से अंदर आ जाते और फिर खिड़की भी बंद कर लेते। तब रिहर्सल नहीं जीवन का असली नाटक खेला जाता। बाद में चंदू भाई कली को हॉस्टल तक छोड़ने जाते और लौट कर फिर कमरे में बंद हो जाते। इस तरह एक दिन चंदू भाई दोस्तों की शुभकामनाएँ ले कर और कली को बार-बार चूम कर राष्ट्रीय नाटय विद्यालय की प्रवेश परीक्षा के लिए दिल्ली रवाना हो गए।\nदिल्ली से चंदू भाई बेहद खुश होकर लौटे। प्रवेश परीक्षा का पहला चरण निकाल लेने के बाद चंदू भाई वर्कशॉप के लिए रुक गए थे और बकौल चंदू भाई जैसा कि उन्होंने लौटकर कली को बताया कि वर्कशॉप में उनका प्रदर्शन एक्सलेंट रहा था। उनका चयन होने में एक औपचारिक पत्र आने भर की देर थी। बीच में चंदू भाई चुपके से घर जा कर माँ से भी मिल आए थे और अब इलाहाबाद से अपना बोरिया बिस्तर समेटने की तैयारी में थे। कली को ले कर भी उनके पास कई योजनाएँ थीं कि कली नाटक करती रहेगी, कि कली एम.ए. के बाद एम.फिल. या रिसर्च के लिए दिल्ली आ जाएगी। कली चिढ़ जाती कि इतने उतावलेपन की क्या जरूरत है? पहले रिजल्ट तो आ जाने दो। एक दिन तो उसने चिढ़कर कहा कि उसे क्या करना है वह बेहतर जानती है। चंदू को उसके बारे में सोचने की जरूरत नहीं है पर इससे चंदू भाई के उत्साह में कोई कमी नहीं आई और कली भी जल्दी ही उनके साथ भविष्य की योजनाओं में शामिल हो गई। चंदू भाई बहुत खुश थे। उनके जीवन में बहुत कुछ बदल जाने वाला था। बस रिजल्ट आ जाय, जिसका कि चंदू भाई को बेसब्री से इंतजार था।\nआखिरकार रिजल्ट घोषित हुआ। अफसोस उसमें चंदू भाई का नाम कहीं नहीं था। चंदू भाई सकते में आ गए। उनसे कहाँ चूक हुई, वे समझ नहीं पा रहे थे। सब कुछ तो कितना अच्छा हुआ था, फिर उनका चयन क्यों नहीं हुआ। चंदू भाई को लगा कि वह किसी भी क्षण रोने लगेंगे। इससे बचने के लिए वह ‘प्रोमीथियस’ का एक संवाद जोर-जोर से बोलने लगे -\n‘तो जियस का दूत अपनी धमकियाँ दे चुका। मुझे इसका पूर्वाभास था। जियस मुझसे घृणा करता है मैं उससे, इसलिए उसके हाथों कोई भी यंत्रणा भोगना मेरे लिए असह्य नहीं होगा। मैं उसकी निरंकुशता के खिलाफ विद्रोह की घोषणा करता हूँ। वह बिजलियाँ गिराए, भूकंप और तूफान लाए, पृथ्वी-आकाश को तहस-नहस करे या मेरी देह को नरक में फेंक दे। मैं विचलित नहीं होऊँगा। मेरे निर्णय की स्वतंत्रता मेरी रहेगी। और जब तक वह है मुझे कोई नष्ट नहीं कर सकता।’\nपर संवाद पूरा होते-होते चंदू भाई जोर-जोर से रोने लगे। अब चंदू भाई रो रहे हैं। चंदू भाई आईना देख रहे हैं। चंदू भाई कुछ इस तरह रोने का रियाज कर रहे हैं कि उनकी उदासी ज्यादा बोलती हुई लगे। कि मंच पर उनका रोना भर काफी हो। लोग बिना बोले ही उनकी पीड़ा को समझ जाएँ। मान लो कि यही भूमिका मंच पर करनी पड़ जाय तो?\nइस कहानी में आए संवाद यर्मा, यहूदी की लड़की, प्रोमिथियस, तलछट तथा साहिल और उजाड़ से हैं। इनके लेखकों का हार्दिक आभार।\n"http://www.gadyakosh.org/gk/index.php?title=चंदू_भाई_नाटक_करते_हैं_/_मनोज_कुमार_पाण्डेय&oldid=32325" से लिया गया\nइस पृष्ठ का पिछला बदलाव 20 अक्टूबर 2016 को 17:20 बजे हुआ था।\nयह पृष्ठ 2,062 बार देखा गया है।


जॉन केनेडी ने क्यों कहा था ‘कम वेतन पाने वाला पत्रकार, अधिक खतरनाक होता है’! – TheReports\nजॉन केनेडी ने क्यों कहा था ‘कम वेतन पाने वाला पत्रकार, अधिक खतरनाक होता है’!\nFebruary 17, 2021 February 17, 2021 The Report BureauComments Off on जॉन केनेडी ने क्यों कहा था ‘कम वेतन पाने वाला पत्रकार, अधिक खतरनाक होता है’!\nपत्रकारों को कम वेतन नही देना चाहिए. कम वेतन पाने वाला पत्रकार अधिक खतरनाक हो सकता है. कभी यह रोचक निष्कर्ष निकाला था, पूर्व अमेरिकी राष्ट्रपति जॉन एफ केनेडी ने. कार्ल मार्क्स पर उनकी यह एक रोचक टिप्पणी है. यह कथन जॉन एफ केनेडी के ओवरसीज प्रेस क्लब न्यूयॉर्क में आयोजित एक पुरस्कार समारोह में,6मई 1957 को, दिए गए भाषण का एक अंश है. यह भाषण, जब वे सीनेटर थे तब उन्होंने दिया था. कार्ल मार्क्स, कभी न्यूयॉर्क ट्रिब्यून में एक पत्रकार की हैसियत से काम करते थे. वे उक्त अखबार के लिये लिखते थे, लेकिन उन्हें जो पारिश्रमिक मिलता था, वह उनके जीवन यापन के लिये पर्याप्त नहीं होता था. मार्क्स, उक्त अखबार में फॉरेन करसपोंडेंट थे . उन्होंने फिर अखबार की नौकरी छोड़ दी और फिर जिस काम मे वे जुटे उसने दुनिया बदल कर रख दी. उनकी सोच और विचारधारा ने, लेनिन, स्टालिन, माओ, कैस्त्रो, चे जैसे लोगों को जन्म दिया जिन्होने दुनिया मे द्वंद्ववात्मक भौतिकवाद के दर्शन और बाद में कम्युनिस्ट मेनिफेस्टो से उद्भूत विचारधारा के आधार पर दुनिया मे बदलाव और क्रांति की पीठिका रखी.\nपूरा किस्सा इस प्रकार है. 1851 में न्यूयॉर्क ट्रिब्यून के प्रकाशक और सम्पादक होर्स ग्रीली ने लंदन में काम कर रहे एक फ्रीलांस पत्रकार कार्ल मार्क्स को अपने अखबार में विदेश संवाददाता के रूप में नौकरी पर रखा. मार्क्स लंदन से ही, उक्त अखबार के लिए विदेशी मामलो पर अपने डिस्पैच भेजते थे. तब लंदन दुनिया के साम्राज्यवाद का नाभिस्थल था और मार्क्स की टिप्पणियों को बेहद रुचि और उद्विग्नता से पढ़ा भी जाता था. मार्क्स उस अखबार के लिये नियमित रूप से कॉलम लिखने लगे. पर जब कभी मार्क्स किसी अन्य अध्ययन में व्यस्त हो जाते तो, वह कॉलम उनके साथी फ्रेडरिक एंगेल्स लिख दिया करते थे. वैचारिक और दृष्टिकोणीय समानता के कारण, दोनो के लेखन और तार्किकता में कोई बहुत अंतर होता भी नहीं था. इस अखबार में नौकरी के दौरान, कार्ल मार्क्स, की आर्थिक स्थिति बिगड़ गयी और वे निरन्तर अर्थाभाव में रहने लगे. उन्होंने अपनी तनख्वाह बढ़ाने के लिये अखबार के मालिक, ग्रीली और प्रबंध संपादक, चार्ल्स डाना से, कम से कम5डॉलर की वृद्धि करने का अनुरोध किया. लेकिन अखबार ने भी यह कह कर कि, उसकी भी आर्थिक स्थिति, अमेरिकी गृह युद्ध के कारण अच्छी नहीं है, कार्ल मार्क्स की तनख्वाह बढाने से मना कर दिया. इस पर मार्क्स और एंगेल्स ने अखबार पर उन्हें ठगने और अपने शोषण करने की क्षुद्र पूंजीवादी सोच से ग्रस्त होने का आरोप लगाया और जब मार्क्स की तनख्वाह नहीं बढ़ी तो, उन्होंने ट्रिब्यून की नौकरी छोड़ दी और फिर वे अपने अध्ययन और दर्शन को समृद्ध करने में एंगेल्स के साथ पूरी तरह से जुट गए. फिर जो हुआ, वह बौद्धिक क्षेत्र में एक ऐसा बदलाव था, जिसने दुनिया बदल दी.\nइसी प्रकरण पर हल्के फुल्के अंदाज़ में, जॉन एफ कैनेडी टिप्पणी करते हुए कहते हैं,” यदि एक बार इस पूँजीवादी न्यूयॉर्क ट्रिब्यून अखबार उन ( कार्ल मार्क्स ) से अधिक दयालुता से पेश आया होता, और कार्ल मार्क्स यदि उक्त अखबार में एक विदेश संवाददाता ही बने रहते तो, दुनिया का इतिहास ही कुछ अलग होता है. मैं सभी प्रकाशकों से यह आशा करता हूँ कि, वे इससे यह सबक सीखेंगे और भविष्य में यह ध्यान रखेंगे कि, अगली बार अपनी गरीबी से पीड़ित यदि कोई व्यक्ति, अपने वेतन में थोड़ी भी वृद्धि की मांग करता है तो उस पर विचार करेंगे. ”\nकेनेडी ने भले ही यह बाद हल्के फुल्के अंदाज़ में कही हो, पर इसे एक बेहद तार्किक और गम्भीर कथन के रूप में देखा भी जा सकता है. अभाव में जीता हुआ व्यक्ति यदि उक्त अभाव के कारणों की तह में जाता है और जब अपने उचित अधिकारों के लिये तन कर, उक्त अभाव के समाधान के लिए, समाज मे खड़ा हो, मुखर होने लगता है तो, न केवल उसी की परिस्थितियां बदलती हैं बल्कि वह समाज को एक दिशा भी देने की हैसियत में आ जाता है. वह अकेले नहीं रह पाता है. क्योंकि वही अकेले अभाव में नहीं रहता है बल्कि समाज का अधिसंख्य भी तो उसी अभाव को झेलता रहता है. फिर शोषण और उत्पीड़न की उन परिस्थितियों के खिलाफ एक दिमाग बनता है, सवालात जन्म लेते हैं, उनके उत्तर ढूंढे जाते हैं, और कुछ लोग कसमसाते हैं और फिर खड़े होने लगते हैं. उन्ही में से नेतृत्व उभरता है और फिर जो बदलाव का सिलसिला शुरू होता है वह एक झंझावात में बदल जाता है, जिसे हम क्रांति या रिवोल्यूशन कहते हैं.\nअभाव और विपन्नता जब ईश्वर का कोप या पूर्व जन्म के कर्मवाद से व्याख्यायित होने लगती है तो, वह नियतिवाद का आवरण ओढ़ लेती है. यह नियतिवाद सारी प्रगति, और बेहतर होने की कोशिशों को निगल जाता है. वह अक्सर संतोष और धैर्य की बात करने लगता है. सब कुछ पिछले धर्म का किया धरा है अतः अगले जन्म में कुछ न कुछ तो बेहतर हो, इसलिए बेहतर और नैतिक जीवन जीने का उपदेश तो देता है, एक ऐसे भविष्य के सपने तो दिखाता है, जो है भी या नहीं है, के बारे में खुद भी संशयग्रस्त है, पर वर्तमान के अभाव, कष्ट और सामाजिक विषमता जन्य बुराइयों के समाधान के प्रति उदासीन भी बना रहता है. जब कोई आवाज़ उठती है, कहीं कुछ खदबदाता है तो उसमें अराजकता ढूंढने लगता है. अराजकता, जनता का जागना, अपने शोषण औऱ अन्याय के खिलाफ खड़े होना, नहीं होता है, बल्कि अराजकता, राज्य का विधिक औऱ लोककल्याणकारी शासन से अलग हट कर, खुद या कुछ की स्वार्थपूर्ति को प्राथमिकता में रख कर, राज करना भी है. राज्य द्वारा किया जा रहा ज्यादतीभरा और दमनकारी शासन, ही असल मे अराजकता है, न कि इस अराजक शासन व्यवस्था के विरुद्ध जनता का उठ खड़ा होना और राज्य को उसके दायित्व और कर्तव्यों के प्रति सचेत करना. अभाव और विपन्नता, न तो ईश्वर प्रदत्त होती है और न ही यह किसी नियति का परिणाम है. यह सामाजिक ढांचे, सामाजिक व्यवस्था, राज व्यवस्था और अन्य परिस्थितियों का परिणाम होती है. उनके कारणों की पड़ताल कर के निदान को खोजा जा सकता है. मार्क्स ने उन्ही कारणों की पड़ताल की, समस्या के मूल की पहचान की और फिर उनके निदान का एक सिद्धांत प्रतिपादित किया, जिसे उनके अनुयायियों ने अपने अध्ययन और कार्यो से और समृद्ध किया. इसी शृंखला में, केनेडी, लेनिन, स्टॅलिन, माओ, कास्त्रो और चे का नाम लेते हैं. केनेडी मर्ज को पहचान चुके हैं और उस मर्ज के तात्कालिक निदान के रूप में ही उन्होंने अपने पूंजीवादी मित्रो को परामर्श दिया कि, वे अभाव और विपन्नता को इतना न बढ़ने दें कि अंसन्तोष फूट पड़े. उनके कथन में अफसोस है या सीख या इतिहास के एक करवट की व्याख्या, इस पर सबकी अलग अलग राय हो सकती है.\nकैनेडी एक पूंजीवादी व्यवस्था वाले देश के सेनेटर थे और बाद में वह उस देश के राष्ट्रपति भी बने. उन्हे अमेरिका के बेहतर राष्ट्रपति के रूप में गिना जाता है. यह भी एक विडंबना है कि उनकी हत्या हुयी . निश्चित ही वे जिस दौर मे थे, उस दौर में, शीत युद्ध का काल था. और अमेरिका तथा सोवियत रूस की आपसी प्रतिद्वंद्विता में उनका समय शीत युद्ध के काल का एक अंग था और दुनिया दो खेमों में बंटी हुयी थी. आजकल की तरह एक ध्रुवीय दुनिया नहीं थी. वे शीत युद्ध का उल्लेख करते हैं और तब तक रूस के साथ साथ चीन, क्यूबा और कुछ लैटिन अमेरिकी देशों में पूंजीवाद विरोधी क्रांति या तो हो चुकी थी या होने वाली थी. एशिया और अफ्रीका के जो उपनिवेश, द्वितीय विश्वयुद्ध के बाद आज़ाद हो रहे थे, वे सब शोषित और उत्पीड़ित समाज के थे. पूंजीवादी और साम्राज्यवादी शोषण से सद्य: मुक्त ये देश, स्वाभाविक रूप से समाजवादी विचारधारा के करीब थे. ऐसे ही समय मे, भारत भी आज़ाद हुआ था और भारत ने भी जो आर्थिक मॉडल चुना था वह मिश्रित अर्थ व्यवस्था का था जो समाजवाद की ओर झुका था. जब संविधान में समाजवादी शब्द नहीं जोड़ा गया था, तब भी हमारा संविधान लोककल्याणकारी और समाजवादी समाज के स्थापना के उद्देश्य पर ही आधारित था और अब भी है. संविधान के नीति निर्देशक तत्व और मौलिक अधिकार, इसे स्वतः स्पष्ट करते है.\nकेनेडी अपने भाषण में यही रेखांकित करते हैं कि, बढ़ता हुआ आर्थिक और सामाजिक शोषण, अभाव और विपन्नता में धकेलती हुयी राज्य व्यवस्था, क्रांति और बदलाव की भूमिका लिखने लगती है. बस उसे नेतृत्व, दिशा, वैचारिक सोच, परिस्थितियों और अवसर की प्रतीक्षा रहती है. केनेडी के भाषण का अंश अंग्रेजी में इस प्रकार है, “Karl Marx left his job after NY Tribune refusedapay hike. He then devoted himself to the cause that gave birth to Lenin, Stalin, Mao, Castro, Che.If only this capitalistic New York newspaper treated him more kindly; if only Marx had remainedaforeign correspondent, history might have been different, and I hope all publishers will bear this lesson in mind the next time they receiveapoverty-stricken appeal forasmall increase in the expense account from an obscure newspaper man.”\n(लेखक पूर्व आईपीएस हैं, ये उनके निजी विचार हैं, यह लेख उनके फेसबुक वॉल से लिया गया है)\nमौलाना महमूद मदनी की गृहमंत्रालय से अपील, मंगोलपुरी के बहाने माहौल बिगाड़ना चाहते हैं बाहरी तत्व, उन्हें रोका जाए\nतो अब नागरिक के रूप में अपनी जिम्मेदारी निभाने का समय आ गया है?


एक्शन में नीतीश कुमार! 1 महीने के भीतर तीसरी बार पुलिस अधिकारियों के साथ कर रहे मैराथन बैठक - Daily City News\nHome BIHAR एक्शन में नीतीश कुमार! 1 महीने के भीतर तीसरी बार पुलिस अधिकारियों...\nएक्शन में नीतीश कुमार! 1 महीने के भीतर तीसरी बार पुलिस अधिकारियों के साथ कर रहे मैराथन बैठक\nपटना: बिहार की बिगड़ती विधि व्यवस्था के बीच मुख्यमंत्री नीतीश कुमार आज नई सरकार के सत्ता संभालने के 1 महीने के भीतर तीसरी बार लॉ एंड ऑर्डर की समीक्षा कर रहे हैं. सीएम आज वीडियो कॉन्फ्रेंसिंग के माध्यम से सभी जिलों के वरीय अधिकारियों से पूरी रिपोर्ट ले रहे हैं.\nसीएम नीतीश कुमार सभी जिलों के जिले के डीएम और एसपी से वीडियो कॉन्फ्रेंस से जुड़ रहे है. उनसे जिले में घटी अपराधिक घटनाओं और प्रशासन द्वारा की गई काररवाई की जानकारी ले रहे हैं. बता दें कि हालिया दिनों में अपराध में तेजी से वृद्धि हुई है.\nडीजीपी का एसपी के साथ बैठक\nइससे पहले भी सीएम नीतीश कुमार के साथ डीजीपी और सीनियर पुलिस अधिकारियों ने बैठक की थी. जिसके बाद गुरूवार को DGP ने सभी ज़िलों के एसपी के साथ वीडियो कांफ्रेंसिंग के माध्यम से बैठक की थी. क्राइम कंट्रोल को लेकर पुलिस मुख्यालय ने बड़ा एक्शन प्लान तैयार किया है.\nपुलिस मुख्यालय का तैयार है प्लान\nPrevious articleदरभंगा सोना लूटकांड का हुआ खुलासा,7अरेस्ट, मुख्य आरोपी निकला सोना कारोबारी\nNext articleछात्र ने सनी लियोन और इमरान हाशमी को बताया अपना मां-बाप, इमरान ने कसम खाकर कहा, वो मेरा…


मिलिए पूनम ढिल्लन की बेटी पालोमा ढिल्लन से जो हैं अपनी मां की तरह बेहद खूबसूरत (Meet Poonam Dhillon's daughter Paloma Dhillon Who Is Just As Gorgeous As Her Mother)\nमिलिए पूनम ढिल्लन की बेटी पालोमा...\nHome » मिलिए पूनम ढिल्लन की बेटी प...\nमिलिए पूनम ढिल्लन की बेटी पालोमा ढिल्लन से जो हैं अपनी मां की तरह बेहद खूबसूरत (Meet Poonam Dhillon’s daughter Paloma Dhillon Who Is Just As Gorgeous As Her Mother)\nबॉलीवुड में इन दिनों स्टार डॉटर्स छाई हुई हैं. जाह्नवी कपूर, सारा अली ख़ान, अनन्या पांडे के अलावा भी कई स्टार किड हैं जो डेब्यू के लिए तैयार हैं. लेकिन इन सबमें एक स्टार किड ऐसी भी है जिसने अभी बॉलीवुड में कदम नहीं रखा है, लेकिन इससे पहले ही सोशल मीडिया पर उनके फॉलोवर्स लाखों में हैं और जो इन सभी स्टार डॉटर्स को ज़बरदस्त टक्कर दे सकती हैं.\nये स्टार डॉटर हैं अपने ज़माने की बेहद खूबसूरत एक्ट्रेस पूनम ढिल्लन की बेटी पालोमा ठाकेरिया ढिल्लन, जो हूबहू अपनी मां जैसी लगती हैं और बेहद खूबसूरत हैं.\nबॉलीवुड की जानी-मानी एक्‍ट्रेस पूनम ढिल्लन की खूबसूरत का हर कोई दीवाना है. पूनम ढिल्‍लन ने सिर्फ 16 साल की उम्र में मिस इंडिया का खिताब जीता था. वो अपने दौर की सबसे खूबसूरत एक्ट्रेस में से एक थीं, जिन्हें स्क्रीन पर देखते ही लोगों की निगाहें थम जाती थीं… और खूबसूरती के मामले में उनकी बेटी पालोमा भी उनसे कम नहीं हैं.\nपालोमा सोशल मीडिया पर काफी एक्टिव हैं और अक्सर ही सोशल मीडिया पर अपनी फोटोज़ शेयर करती रहती हैं. 25 साल की पालोमा की फोटोज देखकर लगता है कि पालोमा भी बॉलीवुड में आने में दिलचस्पी रखती हैं और डेब्यू के लिए पूरी तैयारी भी कर चुकी हैं.\nइसके अलावा पालोमा अपनी फिटनेस पर भी काफी ध्यान देती हैं और अक्सर ही योगा एक्सरसाइज करते हुए भी फ़ोटो शेयर करती हैं.\nमां पूनम के साथ पालोमा अक्सर तस्वीरें शेयर करती हैं जिसमें वो हूबह अपनी मां जैसी लगती हैं.\nपालोमा ने मुंबई के जमनाबाई नर्सी स्कूल से पढ़ाई की है और बॉलीवुड की कई स्टार्स पार्टीज में भी नजर आती हैं.\nबता दें पूनम ढिल्‍लों ने 1988 में फिल्म प्रोड्यूसर अशोक ठकेरिया से शादी की थी. बाद में दोनों अलग भी हो गए.\nपूनम और अशोक के मिलने का किस्सा भी बड़ा दिलचस्प है. दोनों की मुलाकात प्रोड्यूसर-डायरेक्टर उमेश मेहरा की एक होली में हुई थी. तब पूनम ब्रेकअप के दौर से गुजर रही थीं, ऐसे में अशोक का साथ मिला तो दोनों करीब आ गए और साल 1988 में शादी कर ली. कुछ दिनों तो दोनों के बीच सब कुछ ठीक चला लेकिन अशोक, पूनम को समय नहीं देते थे. इस वजह से दोनों में दूरियां बढ़ने लगीं और साल 1997 में ये रिश्ता खत्म हो गया. पूनम और अशोक के दो बच्चे हैं- बेटा अनमोल और बेटी पालोमा. तलाक के बाद पूनम बच्चों को लेकर अकेले रहने लगीं और सिंगल मदर के तौर पर बच्चों को पाला.\nपूनम ढिल्लन का बेटा अनमोल जल्द ही बॉलीवुड में डेब्यू करने की तैयारी में है. कुछ समय ये चर्चा भी थी कि वो संजय लीला भंसाली की फिल्म से डेब्यू करेगा, लेकिन इसके बाद इस बारे में कोई अपडेट नहीं आई.


Chhattisgarh CMO website hacked By pakistani Hacker - छत्तीसगढ़ CMO की वेबसाइट हैक, पाकिस्तानी हैकर ने दी यह चेतावनी\nहोमदेशछत्तीसगढ़ CMO की वेबसाइट हैक, पाकिस्तानी हैकर ने दी यह चेतावनी\n'सीएमओ की वेबसाइट हैक करने वाले हैकर ने साइट पर लिखा, हर दिन कोई न कोई हैक होता है, आज आपका दिन है, मुझे कभी मत भूलना.'\nख़बर न्यूज़ डेस्क, Updated: 12 दिसम्बर, 2017 7:46 PM\nछत्तीसगढ़ के मुख्यमंत्री रमन सिंह.\nहैकर ने लिखा, 'हर दिन कोई न कोई हैक होता है आज आपका दिन'\nहैकर ने कहा कि अपनी सिक्योरिटी की खामियों को दूर करो\nकहा-वेबसाइट को सुरक्षित नहीं किया गया तो कुछ भी हो सकता है\nछत्तीसगढ़ में मंगलवार को मुख्यमंत्री कार्यालय की वेबसाइट हैक कर ली गई. इसके पहले हैकरों ने छत्तीसगढ़ पुलिस की वेबसाइट को हैक कर उस पर पाकिस्तान का झंडा लगा दिया था. छत्तीसगढ़ चिप्स के सीईओ एलेक्स पॉल मेनन ने बताया, 'सीएमओ की वेबसाइट हैक हो गई, उस पर किसी हैकर ने अटैक किया था. उसने साइट पर लिखा था कि हर दिन कोई न कोई हैक होता है, आज आपका दिन है, मुझे कभी मत भूलना.'\nयह भी पढ़ें : DU, IIT Delhi, AMU सहित 10 संस्थानों की वेबसाइटें हैक, पाकिस्तान जिंदाबाद के नारे पोस्ट किए\nहैकर ने लिखा था, 'अपनी सिक्योरिटी की खामियों को दूर करो. ये केवल आपके लिए एक रिमाइंडर है.' साथ ही चेतावनी दी कि अगर वेबसाइट को सुरक्षित नहीं की गई तो आगे कुछ भी हो सकता है.\nहैकर का नाम फैजल अफजल बताया जा रहा है. उसने मैसेज के नीचे लिखा है, 'टीम पाक साइबर अटैकर, हम पाकिस्तानी हैकर हैं.'\nVIDEO : सोशल नेटवर्किंग साइट पर पाकिस्तानी हैकर्स का जाल\nमेनन ने कहा, 'हमने वेबसाइट को रिस्टोर कर लिया है. साथ ही सिक्योरिटी पर भी विशेष ध्यान दिया गया है. हमने वेबसाइट की सिक्योरिटी और बढ़ा दी है. अब इसे कोई हैकर हैक नहीं कर सकता.' वेबसाइट एक्सपर्ट उमेश शर्मा ने कहा, 'वेबसाइट ज्यादातर दो कारणों से हैक होती है. पहला, जब सिर्फ वेबसाइट की सिक्योरिटी में कमी हो. दूसरा, जब साइट कजंस सर्वर पर चल रही हो और उसका आईपी एड्रेस हैक हो जाए. इस तरह वेबसाइट से डेटा भी मिटाया जा सकता है.'\nChhattisgarhCMO website hacked


अयोध्या: राम मंदिर के लिए विस्तारीकरण का काम शुरू, निर्माण स्थल से सटे हुए गिराए जाएंगे कई भवन | ayodhya - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी\nअयोध्या: राम मंदिर के लिए विस्तारीकरण का काम शुरू, निर्माण स्थल से सटे हुए गिराए जाएंगे कई भवन\nपहले चरण में राम जन्म स्थान, सीता रसोई, साक्षी गोपाल और मानव भवन के भाग को गिराया जाएगा. (फाइल फोटो)\nराम जन्मभूमि के मुख्य पुजारी आचार्य सत्येंद्र दास (Acharya Satyendra Das) के मुताबिक, मंदिर निर्माण के लिए अधिग्रहित परिसर में स्थित कई मंदिरोंं को गिरायाा जाएगा.\nLast Updated: August 23, 2020, 12:44 PM IST\nअयोध्या. राम जन्मभूमि (Ram janmabhoomi) पर मंदिर निर्माण के लिए भूमि के विस्तारीकरण (Expansion) का काम शुरू कर दिया है. मंदिर निर्माण स्थल से सटे जर्जर मंदिरों के भवनों को हटाए जाने का कार्य के लिए भी एलएंडटी को ही जिम्मेदारी दी गई है, जिसमें सबसे पहले राम जन्म स्थान व सीता रसोई के जर्जर हो चुके भवन को ध्वस्त करने का निर्णय लिया गया है. राम जन्मभूमि मंदिर निर्माण के लिए अधिग्रहित (Acquired) परिसर में 67 एकड़ भूमि के साथ 13 अन्य मंदिरों को भी अधिकृत किया गया था. लंबे अरसे से अधिग्रहित होने के कारण सभी भवन जर्जर हालात में हैं. वहीं, मंदिर निर्माण के लिए आसपास की भूमि को खाली कराए जाने की आवश्यकता थी, जिसके कारण अब जर्जर हालात के इन सभी मंदिरों को गिराए जाने की प्रक्रिया शुरू की जाएगी. इसके लिए एलएंडटी (L&T) को जिम्मेदारी दी गई है.\nराम जन्मभूमि के मुख्य पुजारी आचार्य सत्येंद्र दास के मुताबिक, मंदिर निर्माण के लिए अधिग्रहित परिसर में स्थित कई मंदिरोंं को गिरायाा जाएगा. इसके लिए पहले चरण में राम जन्म स्थान, सीता रसोई, साक्षी गोपाल और मानव भवन के भाग को गिराया जाएगा. इसके बाद अन्य मंदिरों के जर्जर भवनों को गिराए जाने के साथ ही परिसर का विस्तार होगा. साल 1992 में हुए राम जन्म भूमि परिसर के अधिग्रहण के दरमियान 13 मंदिरअधिग्रहण में चले गए थे. प्रमुख रूप से अधिग्रहण में गए मंदिरों में राम खजाना, सीता रसोई, सुमित्रा भवन, मानस भवन, लक्ष्मण मंदिर और आनंद भवन का नाम शामिल है. इनमें जीर्ण शीर्ण हुए मंदिरों को दोबारा से जीर्णोद्धार कराया जाएगा.\n5 अगस्त को पीएम मोदी ने किया था भूमि पूजन\nबता दें कि प्रधानमंत्री नरेन्द्र मोदी बीते पांच अगस्त को राम मंदिर के निर्माण के लिए भूमि पूजन किया था. इसके लिए वे सुबह 9:30 बजे दिल्ली से लखनऊ के लिए रवाना हुए थे. फिर वहां से करीब 10:30 बजे चॉपर से अयोध्या पहुंचे. यहां सीएम योगी आदित्यनाथ ने पीएम मोदी का स्वागत किया था. फिर, प्रधानमंत्री नरेंद्र मोदी ने अयोध्या में राम मंदिर के निर्माण के लिए भूमि पूजन किया था. भूमि पूजन से पहले पीएम मोदी ने सबसे पहले 10वीं शताब्दी के प्राचीन मंदिर हनुमानगढ़ी के दर्शन किए थे.


यहां पर लोगों को मरने की भी नहीं है इजाजत, अगर आई किसी की मौत तो..! - ,Lucknow Breaking News, Political News,Taaza Updates,Samachar LIVE,UP News\nHome / ऑफबीट / यहां पर लोगों को मरने की भी नहीं है इजाजत, अगर आई किसी की मौत तो..!\nयहां पर लोगों को मरने की भी नहीं है इजाजत, अगर आई किसी की मौत तो..!\nSanjay Kumar April 7, 2020\nकुछ साल पहले बॉलिवुड में एक हॉरर फिल्म आई थी डरना मना है लेकिन क्या आपने कभी सुना है कि मरना मना है? एक बहुत ही पुरानी और सत्य कहावत है कि जिसने जन्म लिया है उसका मरना तय है यानि हर लिविंग थिंग चाहे वो इंसान हो, पशु-पक्षी हो, पेड-पौधे या कीड़े-मकोड़े सभी को एक न एक दिन इस दुनिया से जाना है।\nलेकिन अगर हम आपसे ये कहें कि इस दुनिया में कुछ ऐसी भी जगहें मौजूद हैं जहाँ मरना मना है तो क्या आप विश्वास करेंगे? शायद नहीं। लेकिन ये सच है। आज हम आपको दुनिया के कुछ ऐसे चुनिंदा शहरों के बारे में बताएंगे जहाँ एक आम आदमी के मरने पर भी पाबंदी लगी हुई है।\nइस देश में मरना मना है\n1) लॉन्गइयरबेन, नॉर्वे (Longyearbyen – Norway)\nउत्तरी ध्रुव के पास एक देश है नॉर्वे। इस देश में आधी रात को भी सूर्य चमकता है। इसलिए इसे ‘लैंड ऑफ द मिडनाइट सन’ भी कहा जाता है लेकिन इसी नॉर्वे में एक छोटा सा शहर है लॉन्गइयरबेन। यह बहुत हीं खुबसूरत शहर है लेकिन इस शहर की सबसे खास बात ये है कि यहाँ मरने की आजादी नहीं है। लॉन्गेयरबेन में मौत पर पाबंदी वहाँ के प्रशासन ने ही लगाया है। ये पाबंदी क्यों लगाई गई है, ये अगर आप जानेंगे तो आप भी इस प्रतिबंध का समर्थन करेंगे।\nउत्तरी ध्रुव के बिल्कुल नजदीक होने के कारण इस आइलैंड पर खून जमा देने वाली ठंड पड़ती है। सर्दियों के मौसम में यहां का तापमान इतना कम हो जाता है कि जिंदगी मुश्किल हो जाती है। इस शहर की आबादी करीब 2000 है लेकिन प्रशासन द्वारा पाबंदी लगाए जाने के बाद पिछले 70 सालों से इस शहर में कोई मौत नहीं हुई है।\nदरअसल, यहां पड़ने वाली कड़ाके की ठंड की वजह से यहां डेड बॉडी सालों तक ज्यों की त्यों पड़ी रहती है। ठंड की वजह से वह न गलती है और न ही सड़ती है और यही वजह कि कई सालों तक डेड बॉडी वैसे का वैसा ही रह जाता है।\nसाल 1917 में एक शोध कार्य के लिए जब एक कब्रिस्तान से एक शव को निकाला गया। उस व्यक्ति की मृत्यु इनफ्लुएंजा वायरस से हुई थी। परीक्षण के दौरान डॉक्टर्स ये देख कर हैरान रह गए उस शख्स की मौत के बाद भी उसके डेड बॉडी में इनफ्लुएंजा के वायरस जस के तस पड़े थे। यहां हम आपको बताना चाहेंगे कि इनफ्लुएंजा एक खतरनाक वायरस है। इस वायरस के कारण इंसान पहले बुखार की चपेट में आता है और वह बहुत ज्यादा कमजोर हो जाता है। और कई बार उसकी मौत हो जाती है।\nइस खतरनाक वायरस के मिलने के बाद वहाँ के प्रशासन ने इस शहर में नो डेड पॉलिसी लागू कर दी। उसके बाद जब भी यहां कोई मरने वाला होता है या कोई इमरजेंसी आती है, तो उस व्यक्ति को हेलिकॉप्टर से देश के दूसरे इलाके में ले जाया जाता है, और मरने के बाद वहीं पर उसका अंतिम संस्कार किया जाता है।\n2) सरपौरेक्स, फ्रांस\nफ्रांस का एक खूबसूरत शहर है सरपौरेक्स, लेकिन यहाँ भी किसी को मरने की इजाज़त नहीं है और इसके पीछे कारण है यहाँ कब्रिस्तान के बढ़ने पर रोक लगना। यहाँ डेड बॉडी को दफ़नाने के लिए कब्रिस्तान में जगह नहीं बची है जिस कारण यहाँ की सरकार ने ये कानून बना दिया कि ना तो कब्रिस्तान का विस्तार किया जायेगा और ना ही यहाँ किसी को मरने की इजाज़त दी जाएगी। यहाँ भी मरने के लिए लोग फ्रांस के दूसरे शहरों में जाते हैं।\n3) बिरिटिबा-मिरिम (Biritiba-Mirim), ब्राजील\nपर्यावरण के प्रति चिंता व्यक्त करते हुए, ब्राज़ील के इस शहर के मेयर ने 2005 में एक पब्लिक बिल पास कर दिया जिसके तहत पर्यावरण को सुरक्षित रखने के लिए, इस शहर के लोगों के यहाँ मरने पर प्रतिबंध लगा दिया गया। यहाँ भी अपनी मौत नजदीक देख कर लोग दूसरे शहरों में चले जाते हैं।\n4) ले लवेंडौ (Le Lavandou), फ्रांस\nफ्रांस के इस शहर में भी मरने की अनुमति नहीं है। इसका कारण ये है कि जब यहाँ के मेयर को समुद्र किनारे कब्रिस्तान बनाने की अनुमति नहीं दी गयी तो उन्होंने एक बिल पारित करके यहाँ के निवासियों के मरने पर रोक लगा दी। यहाँ मरने वाले लोगों को उनके पैतृक स्थान ले जाया जाता है।\n5) इत्‍सुकुशिमा, जापान (Itsukushima)\nजापान के इस द्वीप पर 1878 के बाद से जन्म और मृत्यु पर प्रतिबन्ध है। इस द्वीप को शिंटोज्मि धर्म में सबसे पवित्र स्‍थान माना जाता हैं और इसकी पवित्रता बनी रहे, इसके लिए इस धर्म के अनुयायी ये प्रबंध करके रखते हैं कि यहाँ किसी की मृत्यु न हो।\n6) लंजारोन, स्पेन (Lanjarón)\nस्पेन में स्थित लंजारोन के एंडलूसियन गांव में लगभग 4000 लोग रहते हैं और यहाँ के लोगों के सामने भी यहीं समस्या खड़ी है कि उन्हे इस गांव में मरना नहीं है। दरअसल यहाँ भी अंतिम संस्कार और दफनाने के लिए जगह की बहुत ज्यादा कमी है। इसलिए इस समस्या का समाधान मिलने तक, प्रशासन ने यहाँ मरने पर रोक लगा दी है यानि यहाँ भी मरने के लिए लोगों को दूसरी जगहों पर जाना पड़ता है।\nइसके अलावा फ्रांस का कग्नौक्स, इटली का सेलिया, मैक्सिको का फाल्सीआनो डेल इत्यादि जगहों पर भी जगह की कमी के कारण मौत पर पाबंदी लगी हुई है यानि यहाँ भी लोगों को दफनाने के लिए जमीन नहीं बची है और इस कारण यहाँ के लोगों का मरना भी आसान नहीं है।